Manfaat transformasi digital jual produk

SELANGAU:Penggiat industri kraf tangan di Sekuau digesa supaya memanfaatkan kemudahan transformasi digital untuk mengetengahkan produk jualan mereka kepada pasaran luar meskipun bermula dengan skala kecil.

Pegawai Tadbir Sarawak (SAO) Pejabat Daerah Selangau, Siti Zaharah Mohamad Mohmood berkata, penggunaan medium teknologi terkini membolehkan pengusaha memasarkan produk sehingga ke pasaran antarabangsa.

“Kita boleh gunakan internet untuk memasarkan produk menerusi perniagaan online berbanding guna cara konvensional.

“Ia selaras dengan hasrat Ketua Menteri agar rakyat dapat meningkatkan sumber pendapatan menerusi ekonomi digital,” jelasnya.

Beliau berkata demikian semasa berucap mewakili Pegawai Daerah Selangau, Inting Nyami merasmikan Majlis Penutupan Bengkel Kraftangan Membuat Tangu Moden dan Sugu Tinggi di Dewan Penghulu Balang Skim Sekuau, semalam.

Bengkel tersebut dianjurkan oleh Exco Wanita Majlis Jawatankuasa Kemajuan dan Keselamatan Kampung (MJKKK) Sekuau Pakoh.

Siti juga mahu kawasan Sekuau menjadi sebagai pusat pengeluar hasil kraftangan di Daerah Selangau.

Seramai 50 peserta mengambil bahagian dalam Bengkel Membuat Tangu Moden dan Sugu Tinggi 40 peserta.

Turut hadir, Penghulu Andrewson Ngalai Asom, Exco Pemuda Parti Rakyat Sarawak (PRS) yang juga Pengerusi Persatuan Kemajuan Kawasan Batang Oya-Pakoh dan Sekuau, Kaunselor Henry Kanyan Vincent Rawing dan Ketua Exco Wanita Majlis Jawatankuasa Kemajuan dan Keselamatan Kampung (MJKKK) Sekuau Pakoh, Dami Dingun.

Oleh Akun Giman

See author's posts


Peniaga lega pelaksanaan PKPB

VALENTINE NGUMBANG

SIMANGGANG: Pemilik premis makanan di dalam bandar ini menarik nafas lega berhubung perlaksanaan Perintah Kawalan Pergerakan Bersyarat (PKPB) sejak 4 Mei lalu.

Ini kerana arahan baharu tersebut membolehkan premis makanan mereka kembali beroperasi dengan mengikuti peraturan dan syarat-syarat yang telah ditetapkan oleh kerajaan.

Tinjauan pagi semalam mendapati bahawa pemilik premis makanan bertindak menyusun meja sejauh satu meter dengan bilangan pelanggan dihadkan seramai dua orang bagi setiap masa.

Seorang pemilik makanan dalam bandar ini yang enggan namanya disiarkan di sini mengucapkan terima kasih kepada kerajaan kerana melonggarkan penguatkuasaan Perintah Kawalan Pergerakan (PKP) sebelum ini.

“Perniagaan premis makanan adalah punca pendapatan kami sekeluarga.

“Jika arahan lama (PKP) tidak dilonggarkan mungkin perniagaan kami sekeluarga akan gulung tikar dalam tempoh terdekat ini.

“Justeru, kami berterima kasih kepada kerajaan kerana melaksanakan PKPB dan berjanji akan terus mematuhi syarat operasi premis makanan di bawah arahan baharu berkenaan,” katanya.

Seorang penjaja mi yang hanya dikenali sebagai Aling pula memberitahu punca pendapatannya semakin meningkat sejak PKPB tersebut dilaksana oleh kerajaan bagi menggantikan PKP.

Katanya, perlaksanaan PKPB membolehkan pelanggan datang dan terus makan di premis berbanding dengan kaedah beli dan bungkus yang disarankan sebelum ini

“Covid-19 memang berbahaya. Tetapi penduduk di Bandar Simanggang kini sudah membiasakan diri dengan norma baharu seperti penjarakan sosial dan pemakaian penutup hidung dan mulut sejak PKP ini dilaksana pada 18 Mac lalu.

“Justeru, pembukaan semula premis makanan mungkin tidak lagi bermasalah kerana penduduk kini sudah sedar cara mengelak pandemik Covid-19 ketika mereka makan di premis ini,” katanya.

Tinjauan lanjut juga mendapati terdapat premis makanan yang masih belum memulakan operasi berhubung keengganan pemiliknya untuk mengeluarkan duit bagi membeli alat pemeriksaan suhu dan cecair pembasmi kuman.

See author's posts


Cherpan:Ngelangkah Adat

Tusun Ke-4

SITI nya pan, bekaul enggau orang politik mega taja puncha enggau kebuah iya bebida. Pekara tu nyadi ba rumah asal Rian Mipau Umbang.

Siku penyukung kuat YB balat bendar rapat enggau iya. Tiap-tiap kali bisi pengerami, enda tau enda YB dibai iya ngagai bilik iya ninggalka bala mayuh ke meruan ba  ruai Tuai Rumah. Suah mega YB nya nyau ngelaungka Tuai Rumah lalu napatka iya. Nyau kelama-lama ke beundang-undang baka nya, pansut cherita peyukung nya bisi numbuhka dua iti kelab; siti Kelab Kebudayaan lalu siti Kelab Ngambuh. Kedua-dua kelab nya atas nama Tuai Rumah. Taja pia, Tuai Rumah nadai ngasaika diri meri pemendar ngagai iya ngadu pengawa kediri sereta nengali baka nya.

Nyau ke lama-lama pansut kasam, ngamatka jaku sempama tuai, disalam pan buah rian, pansut mih bau. Ditungkus pan abus masih mih tekebu.  Pengawa sida ke belalai ari Tuai Rumah nya nyau ditemu orang mayuh. Pengawa nya ngenyaika nama Tuai Rumah; nyunting alung ba mua Tuai Rumah ti enda nemu ulu ili. Penyampau duit ti ditengali nya ukai mimit -mimit. Ketegal nya, penyukung nya dibai ngagai mua aum lalu dipinta nerangka utai ti bendar.

Ba daun aum nya penyukung YB nya nyau dipejamingka orang rumah panjai; orang indah enda baka impun ke berebutka dak. Penerang iya enda ulih nyelamatka iya. Mayuh bala lalu deka ngeriput pekara nya ngagai Opis Nagang Pengawa Makai Suap (SPR) tang mayuh mega bala agi megai basa enggau penyinu; enda kempang ati laban kasihka iya kenu. Bisi bala nyebut, ni ulih dikasihka orang ngereja penyalah besai nya. Iya nyamai-nyamai makai nengali beempu untung kediri. Bisi bala nagang laban ngerunding enggaika nya ngamahka nama YB. Penyukung nya naka iya dikena kutuk orang serumah-rumah. Iya chukup malu; asai ke nadai nemu endur napuk mua diri. Udah bekau pekara tu, penyukung nya lalu enda kala agi datai ngagai aum rumah lalu baka ke ukai serumah dia agi.

Siti da pengingat ti bekaul enggau ngelangkah adat bisi nyadi. Kes tu nyadi nadai bekaul enggau kes lumur satu enggau lumur dua tadi. Taja pia, iya bisi kaul enggau  orang politik.

Raban orang bekereja di mengeri ke datai ari pelilih siti menua mujur bendar suah begelumu, ngatur sereta mumbuhka siti gerempung ti disebut sida Gerempung Anak Pelilih Menua nya. Tu nyadi sebedau pengekai covid 19 suba. Kaban gerempung nya suah baum lalu mujur besaup ngatur aktiviti  ngemansangka kelab. Bala kaban semua lantang ensepi kaul antara anak pelilih menua nya nyau manah amat. Sida merambu deka ngelancharka kelab sida enggau chara rami ngangauka pemesai nyadi temuai, enti ulih, siku YB deka dikangauka nyadi temuai ti dipebasa.

Hari bulan udah ditetapka lalu palan alai rami udah dipilih. Bala kaban kelab bekereja beempas-pulas nyendiaka pengerami ti pemadu beguna nya. Mayuh pengawa dikereja; ngias palan, ngaga kad ngangauka bala pengabang. Sida ke ba Komiti Besai nyendiaka tusun program lalu ngaga program ke pengingat, Souvenir Programme ti deka diberi ngagai temuai ti pemadu dipebasa. Nyerumba makai besai nya, sida bisi ngaduka pengawa mandangka main asal baka ngajat sereta mantaika ramban. Iya ke balat dikemeranka nya chara nyambut temuai ti dibasa nya. Komiti Besai besetuju ngambat pengabang ngena chara asal kenu, iya nya gendang pampat.

Kiruh bendar bala Komiti Besai begigaka tujuh iku penebah ketebung lalu ngiga tujuh rumbang ketebung. Udah sida bulih ketebung lalu udah bisi chukup tubuh betabuh, Komiti Besai lalu ngatur program belatih nyauka tiap lemai awakka pengelandik nebah gendang pampat nya tau datai ba ikas ti pemadu manah. Penebah naka ulih belatih datai ke tapa jari sida ti dikena nebah ketebung nyau letup. Komiti Besai mega udah ngatur belatih kelulu, rehearsal dikena nentuka semua aktiviti dipejalai enggau manah.

Maya pengerami nya nyau datai. Bala Komiti Besai udah besedia nganti penatai pengabang ba pintu balai palan pengerami. Chairman, Sekretari, Tukang Wang enggau kaban Komiti Besai ke bukai  dipeda gaga sereta lantang ngambat bala pengabang.

Munyi tebah gendang pampat ti nyau bedauh sereta betimbal-timbal balat agi nambahka pengerindu enggau pengeransing ati kaban komiti pengatur.

Sida bela nemu bala kaban enggau pengabang lantang sereta rindu.

Betampung…

Oleh JANTAN UMBAT

See author's posts


Lelongan harga batu permata Ruby catat rekod baharu AS$34.8 juta

NEW YORK: Sotheby’s menjual koleksi batu delima pada Khamis dengan harga AS$34.8 juta, mencatatkan rekod baharu pada lelongan untuk batu permata itu.

Batu permata 55.22 karat bernama Estrela de Fura sudah pun menjadi batu delima terbesar yang pernah digunakan.

Ia dipotong daripada batu kasar 101 karat yang ditemui pada Julai tahun lalu di lombong delima Montepeuz di Mozambique yang dikendalikan oleh syarikat Fura Gems.

Batu itu adalah tarikan bintang jualan yang menawarkan 100 barang kemas yang berbeza.

Ditawarkan pada harga permulaan AS$21 juta, ia dijual pada harga AS$30 juta serta yuran dan komisen kepada pembeli telefon tanpa nama.

Rekod sebelumnya dimiliki oleh delima Burma 25.59 karat, yang dijual pada harga AS$30.33 juta oleh Sotheby’s di Geneva pada 2015.

“Ini benar-benar keajaiban alam semula jadi yang sebenar,” kata ketua barang kemas untuk Sotheby’s di Amerika Quig Bruning kepada AFP.

“Mana-mana delima yang keluar dari tanah yang berakhir lebih daripada lima karat sebagai delima yang digilap adalah sesuatu yang jarang berlaku. 10 karat benar-benar jarang berlaku. 20 karat hampir tidak pernah didengari.

“Mana-mana delima yang melebihi 50 karat adalah peluang sekali seumur hidup,” tambahnya.

Sotheby juga menjual “The Eternal Pink,” berlian 10.57 karat yang jarang ditemui dari lombong di Botswana pada harga yang sama iaitu AS$34.8 juta.

Itu mencatatkan rekod setiap karat sebanyak AS$3.29 juta untuk batu berwarnanya.

Berlian merah jambu paling mahal dijual setakat ini ialah AS$71.2 juta yang dibayar untuk “Pink Star” 59.60 karat di Hong Kong pada 2017. – AFP

See author's posts


Tiga tonggak utama dalam pelan pemulihan ekonomi

HAH ALAM: Selangor mengumumkan pelan pemulihan ekonominya hari ini dengan menumpukan tiga aspek utama bagi menangani impak penularan wabak Covid-19 di negeri ini.

Menteri Besar Selangor Datuk Seri Amirudin Shari berkata, tiga aspek utama itu adalah jaminan bekalan  makanan, kemampanan ekonomi dan pembangunan keupayaan.

“Jumlah keseluruhan nilai ekonomi bagi Pelan Pemulihan Ekonomi Selangor ini adalah berjumlah RM55.85 bilion.

“Pelaksanaan pelan ini sebagai satu daya tahan atau economic resilience untuk negeri Selangor membangunkan semula ekonomi setelah mengalami kejutan mendadak susulan penularan pandemik Covid-19 yang tidak pernah dijangkakan oleh mana-mana pakar ekonomi dunia sekalipun,” katanya ketika membentangkan pelan itu pada persidangan Dewan Undangan Negeri (DUN) Selangor, di sini.

Amirudin berkata, menerusi aspek jaminan bekalan makanan, kerajaan negeri akan berusaha meningkatkan nilai kitaran pertanian selain mengurangkan kebergantungan kepada pengimportan makanan.

Bagi aspek kemampanan ekonomi pula katanya, tumpuan adalah untuk merancakkan pembangunan hartanah, memastikan pengurusan infrastuktur dan perkhidmatan air yang efisien, mengekalkan keseimbangan dalam aliran tunai kerajaan negeri serta meningkatkan sistem penyampaian pentadbiran itu.

“Antara cadangan bagi inisiatif tersebut adalah merancakkan semula sektor pembinaan khususnya perumahan dengan memperkenalkan Insentif Galakan Pembinaan Rumah Mampu Milik Pasca Covid-19.

“Menerusi insentif ini, kita akan menambah sebanyak 30,000 unit Rumah Selangorku dalam tempoh tiga tahun,” katanya.

Mengulas lanjut, Amirudin berkata bagi aspek ketiga iaitu pembangunan keupayaan, kerajaan negeri akan memberi penekanan untuk memacu pertumbuhan industri aeroangkasa sebagai sektor yang bernilai tinggi.

Beliau berkata menerusi langkah itu, tenaga kerja dalam kalangan rakyat Selangor akan dimanfaatkan bagi mengukuhkan rantaian sumber manusia untuk bidang aeroangkasa.

“Selain itu, kerajaan negeri juga akan memberi fokus untuk meningkatkan kemahiran tenaga kerja bagi membantu mereka yang terkesan akibat pemberhentian sektor ekonomi semasa pelaksanaan Perintah Kawalan Pergerakan.

“Justeru, kerajaan negeri akan menyediakan peluang pekerjaan kepada 10,000 pencari kerja dalam tempoh tiga tahun sebagai antara strategi pemulihan ekonomi pasca pandemik Covid-19,” katanya.

Jelas Amirudin, menerusi pelan pemulihan itu, pihaknya yakin taraf hidup rakyat mampu ditingkatkan selain pengukuhan ekonomi dapat dipertahankan bagi menghadapi cabaran masa hadapan. – Bernama

See author's posts


Sumbangan untuk 22 JKKK Spaoh, masjid dan surau

SPAOH: Timbalan Premier Sarawak, Datuk Amar Douglas Uggah hari ini menyampaikan bantuan kewangan kepada 22 Jawatankuasa Kemajuan dan Keselamatan Kampung (JKKK) di Kampung Spaoh di sini.

Uggah yang juga Ahli Dewan Undangan Negeri (ADUN) Bukit Saban berkata bantuan itu berjumlah RM261,000.

Beliau turut menyampaikan bantuan serupa untuk Masjid Darul Syifa Spaoh dan 10 surau di DUN Bukit Saban.

Masjid menerima RM10,000 manakala setiap surau menerima RM5,000.

Penyampaian sumbangan itu turut dihadiri Ahli Parlimen Betong Dr Richard Rapu yang diadakan di pejabat Daerah Kecil Spaoh.

Dr Richard turut memberikan sejumlah RM38,000 di bawah peruntukan parlimennya kepada masjid yang sama dan 11 surau.

Oleh ADI SAFARMAN

See author's posts


Tindakan boikot sawit dorong tanaman, eksport komoditi kurang efisien

KUALA LUMPUR: Tindakan memboikot komoditi yang dikaitkan dengan pembasmian hutan akan hanya menggalakkan eksport komoditi sama namun mempunyai ciri-ciri piawaian alam sekitar yang jauh lebih rendah.

Penasihat Pertubuhan Bangsa-Bangsa Bersatu (PBB), Fazlun Khalid berkata, pihak Kesatuan Eropah (EU) juga secara tidak langsung mengakui bahawa pendekatannya sebelum ini bagi menghentikan pembasmian hutan akibat minyak sawit juga berkemungkinan besar tidak berjaya.

Menurutnya, makalah terbitan Ketua Pengarah bagi Dasar-Dasar Luar EU Parlimen Eropah turut memetik kajian saintifik terbaharu bahawa usaha yang hanya menumpukan pengurangan import minyak sawit adalah tidak berkesan dari segi alam sekitar.

“Sebaliknya, makalah itu merumuskan bahawa “adalah lebih berkesan dan kurang kos sekiranya Malaysia dan Indonesia” pengeluar terbesar minyak sawit dunia melaksanakan satu moratorium mengenai pembasmian hutan (menyasarkan kawasan terbabit).

“Ini kerana tindakan memboikot minyak sawit itu sebaliknya hanya mengalihkan permintaan terhadap minyak sayuran kurang efisien yang menggunakan lebih banyak tanah dan berpotensi menggalakkan pembasmian hutan yang jauh lebih buruk,” katanya.

Beliau berkata demikian dalam ruangan komentar Euractiv, satu rangkaian media bebas pan-Eropah yang khusus dalam dasar-dasar EU.

Fazlun yang juga Pengasas Islamic Foundation for Ecology and Environmental Sciences dan penulis “Signs on the Earth Islam, Modernity and the Climate Crisis” berkata, tindakan boikot itu juga memberi isyarat kepada negara pengeluar itu bahawa pelaksanaan kaedah pengeluaran mampan adalah sia-sia kerana Eropah tidak akan membeli minyak sawit itu.

“Persoalannya adalah bagaimana untuk menyalurkan insentif kepada negara-negara sedang membangun untuk melaksanakan dasar-dasar berkesan membabitkan usaha pemuliharaan hutan,” katanya.

Malah, kata beliau, Jawatankuasa Pertanian EU menerusi satu laporan baru-baru ini menggesa supaya diwujudkan kerjasama perdagangan inklusif baharu dengan Global South yang merupakan cubaan bagi menangani isu berkenaan.

Jawatankuasa itu turut memberi amaran bahawa hanya standard atau piawaian alam sekitar secara mandatori atau wajib serta boleh dilaksanakan mengikut undang-undang dapat menghentikan pembasmian hutan ini.

Namun, pada masa sama, ia mengambil maklum bahawa piawaian sedemikian tidak boleh dilaksanakan secara sebelah pihak dan memerlukan persetujuan negara pengeluar.

Fazlun juga menggesa EU untuk melaksanakan pendekatan berbentuk gabungan ganjaran serta penalti dari segi perjanjian perdagangan.

“Persoalan besar yang tiada dalam tindak-tanduk EU setakat ini adalah bagaimana untuk mencapai kerjasama itu? Ada satu cara iaitu menerusi kerjasama dengan Global South yang bermaksud melaksanakan pendekatan ganjaran dan penalti yang agresif dalam perjanjian perdagangan.

“Negara-negara yang menepati piawaian alam sekitar boleh disenaraikan untuk perjanjian perdagangan bebas sebaliknya negara yang enggan berbuat demikian akan diketepikan daripada meja rundingan. Ini akan menjadi satu langkah besar bagi merangsang revolusi ekonomi hijau secara global.

“Di Malaysia, terdapat banyak sebab bagi usaha itu. Piawaian Pensijilan Minyak Sawit Mampan Malaysia (MSPO) adalah skim pensijilan minyak sawit dengan mandat kerajaan dan pertama seumpamanya di dunia serta di peringkat nasional yang  boleh dilaksanakan menerusi undang-undang,” jelas beliau.

Berbeza dengan skim-skim lain seperti Rundingan Meja Bulat Minyak Sawit Lestari (RSPO) yang lebih terarah kepada pengeluar korporat, beliau berkata skim MSPO sebaliknya adalah wajib untuk semua pengeluar minyak sawit dan lebih mudah dari segi akses untuk pekebun kecil serta terikat dengan denda untuk mereka yang enggan mematuhinya.

“Malangnya, EU masih ketinggalan. Laporan Ketua Pengarah itu misalnya memetik penyelidikan lama dari tahun lepas untuk menuduh bahawa Malaysia dan Indonesia, “dalam cubaan mengehadkan pembasmian hutan bagi tujuan penanaman sawit, terbukti gagal mencapai matlamat ditetapkan : kurang satu pertiga daripada pengeluaran minyak sawit itu mempunyai pensijilan dan seringkali berlaku pertindihan bagi kawasan terbabit.

“Namun, (tuduhan) ini tidak benar. Sejak menjadikan skim MSPO itu sebagai mandatori, sebanyak 63.2 peratus daripada ladang minyak sawit Malaysia mempunyai pensijilan MSPO setakat akhir 2019. Malah, Malaysia juga menyasarkan untuk memastikan pensijilan itu mencecah 100 peratus menjelang akhir tahun ini,” katanya.

Selain itu, penyelidikan lanjutan baharu juga menunjukkan bahawa berbeza daripada hutan Amazon yang menyaksikan pembasmian hutan semakin ketara, skim MSPO itu sebaliknya terbukti berkesan, katanya.

Fazlun turut memetik Global Forest Watch bagi World Resources Institute yang berkata, kadar pembasmian hutan Malaysia telah berkurangan bagi tempoh tiga tahun berturut-turut – satu perkembangan yang disumbangkan usaha peringkat tempatan bagi mengurangkan aspek itu.

Kesemua ini, katanya, hanya membuktikan jurang persepsi EU dan fakta sebenar di lapangan selain memaparkan bahawa EU telah bertindak melulu dalam dasar pembasmian hutan tanpa memberi perhatian kepada fakta penting serta kurang melakukan libat urus dengan negara-negara yang sebaliknya terbukti mencatat kemajuan sebenar.

“Apa yang pasti, kita tidak boleh terlalu bersikap optimis. Kadar pembasmian hutan kekal di luar kawalan dan jika tidak bertindak sekarang, krisis Covid-19 misalnya telah membuktikan betapa rapuhnya peradaban manusia.

“Namun skim MSPO itu menunjukkan masih ada harapan untuk mencatat kemajuan yang mungkin boleh diperluaskan ke rantau lain yang berdepan masalah pembasmian hutan. Inilah alasan yang sepatutnya dijadikan EU untuk bekerjasama lebih erat dengan negara-negara sedang membangun dari segi sokongan berbanding menyisihkan usaha-usaha pemuliharan yang mendapat mandat negara.

“Ini juga membantu bagi mewujudkan kerangka kerjasama global baharu yang boleh menerapkan perdagangan barangan dan perkhidmatan mampan sambil menggunakan kuasa undang-undang untuk menamatkan pembasmian hutan,” katanya.- Bernama

See author's posts


Cadangan turunkan harga cukai jalan perlu kajian menyeluruh

KUALA LUMPUR: Cadangan menurunkan harga cukai jalan memerlukan kajian menyeluruh memandangkan sebarang keputusan yang diambil akan memberi implikasi kepada kutipan hasil negara.

Menteri Pengangkutan Anthony Loke berkata, kutipan cukai jalan menyumbang kira-kira RM3 bilion kepada hasil kerajaan.

“Kita akan pertimbangkan bagaimana struktur penetapan harga cukai jalan itu dilakukan dan ditetapkan, perlu satu kajian yang menyeluruh untuk melihatnya,” katanya ketika menggulung perbahasan Usul Menjunjung Kasih Titah Diraja bagi Kementerian Pengangkutan (MOT) di Dewan Rakyat, hari ini.

Beliau menjawab celahan Datuk Adnan Abu Hassan (BN-Kuala Pilah) berhubung kemungkinan kerajaan menurunkan kadar cukai jalan ketika negara kini berada di fasa pemulihan ekonomi dan rakyat menghadapi kos sara hidup yang tinggi.

Dalam pada itu, Loke berkata MOT juga sedang melakukan kajian dalam mencari struktur terbaik untuk kadar cukai jalan kenderaan elektrik (EV).

Beliau berkata ketika ini, kenderaan EV masih lagi menikmati pelepasan cukai sehingga 2025 dan MOT mengambil ruang masa yang ada untuk melakukan kajian.

“Struktur cukai jalan bagi kenderaan EV ini mestilah selari dengan dasar kerajaan dalam mempromosikan penggunaan kenderaan EV di negara ini. Jadi nak promosikan EV ini, kita kena pelbagaikan insentif, insentif itu kena ada dan yang penting cukai jalan yang dikenakan nanti, mestilah pada kadar yang kompetitif,” katanya.

Dalam pada itu, beliau mengakui seluruh ekosistem berkait penggunaan kenderaan EV seperti kemudahan fasiliti pengecasan perlu diperkasa bagi menggalakkan penggunaan EV di negara ini. – Bernama

See author's posts


Sarawak mampu ‘BERDIRI SENDIRI’

PEMBINAAN jalan pesisir adalah berita gembira bagi seluruh rakyat di negeri ini terutamanya penduduk di kawasanpesisir yang sudah lama mengharapkan kemudahan jalan raya yang lebih selesa dan baik. Kemudiannya, Kerajaan Sarawak di bawah pimpinan Ketua Menteri Datuk Patinggi Tan Sri Abang Johari Tun Openg melaksanakan pula pembinaan projek Jalan Trunk Kedua (STR) dari Sebuyau ke Lingga, Samarahan dan Sri Aman dijangka siap pada Mei 2025.

Ketika rakyat disajikan dengan kegembiraan pelaksanaan jalan pesisir dan STR tersebut, pada 2018, Kerajaan Persekutuan di bawah Pakatan Harapan (PH) telah menangguh serta membatalkan pembinaan beberapa jambatandi sepanjang jalan pesisir tersebut yang telah diluluskan pembinaan oleh kerajaan terdahulu di bawah BarisanNasional (BN).

Jambatan berkenaan ialah jambatan Batang Rambungan, Kuching; jambatan Kuala Kemena, Bintulu; jambatan Batang Lassa, Mukah; jambatan Batang Saribas, Betong; jambatan Batang Krian,Betong dan jambatan Batang Paloh, Mukah.Namun rakyat Bumi Kenyalang menarik nafas lega apabila Abang Johari mengumumkan Kerajaan Sarawak akan meneruskan pembinaan kesemua projek jambatan tersebut ketika ditemui pemberita selepas menyempurnakanMajlis Pecah Tanah Projek Jalan Sungai Maong ke Segedup.

“Kita ada dana. Kita akan teruskan pembinaan jambatan-jambatan ini menggunakan wang kita sendiri. “Kita juga tidak akan meminta kerajaan persekutuan mengkaji semula projek-projek ini kerana ia hanya akan melambatkan ia disiapkan.”

LIMA JAMBATAN BAHARU INISIATIF ABANG JO

Keputusan Ketua Menteri untuk meneruskan pembinaan jambatan berkenaan dengan dana sendiri Kerajaan Sarawak, bukan sahaja bukti kepada kemampuan Sarawak untuk ‘berdiri sendiri’,malah ia juga bukti kerajaan pimpinan Abang Joberpandangan jauh dan sentiasa mengutamakan rakyat.

Pada 8 September 2019, Ketua Menteri, Abang Johari telah merasmikan Majlis Pecah Tanah Jambatan Muara Lassa di Daro, Mukah.Dalam ucapannya, Abang Johari berkata, pembinaan jambatan yang menjadi pelengkap laluan pesisir di Sarawak bukan sahaja memberi manfaat kepada rakyat tetapi juga memudahkan kerajaan membangunkan kawasan pesisir. “Kerajaan Sarawak memfokuskan usaha membina jambatan dan jalan raya bagi meningkatkan sosial ekonomi penduduk yang tinggal di kawasan pesisir.

“Melalui usaha ini, perhubungan rakyat bukan sahaja lebih lancar tetapi juga memudahkan mereka untuk membawa keluar hasil pertanian dan perikanan.“Jambatan Muara Lassa misalnya, bukan sekadar pelengkap rangkaian jalan pesisir tetapi juga bakal menjadi satu lagi ikon pembangunan sekali gus mengakhiri penantian rakyat sejak sekian lama.”Kos bagi pembinaan Jambatan Muara Lassa berjumlah RM597.58 juta, sepanjang 2.43 kilometer (km) dan merupakan sebahagian daripada rangkaian jalan pesisir yang dibina dengan kos keseluruhan RM11 bilion.

See author's posts


DUN: Pengangguran penyumbang masalah sosial belia

KUCHING: Sarawak merekodkan 670 jenayah komersial melibatkan golongan belia berdasarkan statistik Polis Diraja Malaysia (PDRM) pada tahun ini.

Menteri Belia, Sukan dan Pembangunan Usahawan Dato Sri Abdul Karim berkata pengangguran adalah antara penyumbang kepada masalah sosial belia, terutamanya semasa pandemik Covid-19.

“Pandemik Covid-19 mengakibatkan seramai 4,037 orang di Sarawak kehilangan pekerjaan.

“Berdasarkan Laporan Kajian Tenaga Buruh 2021, terdapat 576,000 keseluruhan menganggur di Sarawak manakala pada suku ketiga 2022, kira-kira 429,000 rakyat Sarawak menganggur.

“Pengangguran dalam kalangan belia menimbulkan cabaran yang mendesak dan isu kesihatan mental,” kata ketika menggulung perbahasan bagi kementeriannya di sidang Dewan Undangan Negeri (DUN), hari ini.

Abdul Karim berkata pengangguran turut dikaitkan dengan peningkatan masalah kesihatan dan peningkatan penyalahgunaan dadah serta keinginan untuk menamatkan riwayat dalam kalangan belia.

“Kerajaan Sarawak amat prihatin terhadap penyalahgunaan dadah dan bahan yang semakin menular di kalangan belia.

“Berdasarkan statistik PDRM setakat suku ketiga 2022, terdapat 6,665 belia terlibat dengan penyalahgunaan dadah,” katanya.

Justeru, Abdul Karim menggesa semua pihak untuk berusaha dalam memperkasa belia menangani masalah secara holistik.

Beliau berkata, kementeriannya bersama badan bukan kerajaan (NGO) akan meneruskan usaha bersepadu dalam mengurus dan mengurangkan masalah sosial yang melibatkan belia di Sarawak.

Oleh RYNNA SHA’ERRA

See author's posts


Sambut Aidiladha secara sederhana

SIBU: Cukuplah sekadar menyambut Hari Raya Aidiladha secara sederhana dan terus patuh kepada prosedur operasi standard (SOP) ditetapkan, pesan Menteri Muda Kerajaan Tempatan dan Perumahan, Dr Annuar Rapa’ee.

Menerusi rakaman audio yang disiar pada laman Facebook miliknya Ahad lalu, beliau berkata, masyarakat Muslim harus melupakan hasrat untuk meraikan Hari Raya Aidiladha secara besar-besaran berikutan peningkatan kes Covid-19 pada masa ini.

“Kes semakin meningkat, indeks kebolehjangkitan semakin meningkat. Ini menunjukkan kita sedang menghadapi gelombang kedua wabak Covid-19.

“Kalau boleh, kita perlu mengambil langkah drastik dalam masa dua atau tiga hari ini, apatah lagi hari Jumaat ini kita akan menyambut Hari Raya Aidiladha.

“Semua ingin merayakan Hari Raya Aidiladha dengan keadaan besar-besaran disebabkan kita tidak dapat merayakan Aidilfitri yang lepas.

“Tetapi saudara sekalian harus melupakan untuk menyambutnya secara besar-besaran. Cukuplah secara sederhana sahaja, cukup dengan melakukan korban secara sederhana,” katanya.

Beliau juga mengingatkan orang ramai supaya terus patuh kepada SOP dengan melakukan penjarakan sosial serta menggunakan pelitup muka di kawasan awam dan menjauhi kawasan yang sesak.

Beliau juga menggesa pihak berwajib supaya mengambil tindakan tegas terhadap golongan yang tidak mematuhi SOP.

“Kepada seluruh rakyat Sarawak, kita harus bersatu menghadapi gelombang ini dan kita akan berjaya jika kita bersama-sama bertanggungjawab, baik pihak kerajaan, berkuasa atau masyarakat umum.

“Jika kita tidak dapat menangani gelombang kedua ini, keadaan lebih dasyat akan berlaku, bukan sahaja terhadap jangkitan, tetapi juga terhadap ekonomi negara yang boleh menjejaskan pendapatan masyarakat umum,” katanya.

“Kalau boleh, duduklah di rumah, tidak perlu keluar rumah dalam tempoh dua atau tiga minggu ini jika tidak mempunyai urusan penting,” katanya.

Oleh Nurzilla Mohamad

See author's posts


Zuraida rasmikan Kompleks Kluster Koko

SAMARAHAN: Pembinaan Kompleks Kluster Koko Sarawak menjadi salah satu mercu tanda penting dalam pembangunan koko, terutamanya di Sarawak.

Menteri Perusahaan Perladangan dan Komoditi, Datuk Zuraida Kamaruddin berkata, pembinaan kompleks tersebut menggunakan peruntukan sebanyak RM4.6 juta dengan keluasan 15 hektar.

“Kompleks Kluster Koko ini merangkumi pusat pentadbiran, pusat kemudahan pemprosesan biji koko basah dan kering, pemprosesan produk separa siap koko, proses pembuatan blok coklat, premis pembuatan coklat, kafe dan galeri jualan produk coklat.

“Kompleks ini juga mempunyai koperasi yang kita ‘anak angkatkan’ agar boleh bergabung dengan Kompleks Koko ini, sekali gus menjadi model.

“Gabungan ini memperlihatkan kita bagaimana produk huluan dan produk hiliran disatukan untuk dijadikan model atau contoh kepada pekebun-pekebun yang lain,” katanya.

Beliau berkata demikian pada sidang media selepas Majlis Perasmian Kompleks Kluster Koko sempena Jelajah Agrikomoditi Keluarga Malaysia 2021 di Kompleks Kluster Koko Sarawak, di sini, semalam.

Menjelas lanjut, Zuraida memberitahu sebanyak dua lagi kompleks akan dibina di bawah Program Pembangunan Rantaian Kluster Koko, iaitu di Ranau, Sabah dan di Nilai, Negeri Sembilan

Dalam perkembangan lain, beliau yang juga merupakan Ahli Parlimen Ampang mendedahkan akan mempertimbangkan pelawaan untuk mengetuai Parti Bangsa Malaysia (PBM).

“Setakat ini, saya tidak ada terima apa-apa tawaran lagi dan misalnya ada tawaran, saya akan pertimbangkan, InsyaAllah.

“Kalau tawaran daripada sesiapapun, saya akan pertimbangkan, tak boleh tolak,” katanya.

Oleh RYNNA SHA’ERRA

See author's posts


Taufan Amphan ragut 88 nyawa

SATKHIRA: India dan Bangladesh, semalam memulakan pembersihan besar-besaran selepas negara itu dibadai taufan paling dahsyat sejak 1999 yang mengorbankan sekurang-kurangnya 88 orang dan memusnahkan harta benda.

Taufan Amphan itu menyebabkan kerosakan rumah, pokok tumbang, melayangkan bumbung dan merobohkan tiang elektrik, manakala ribut di kawasan pesisir turut menghancurkan ladang udang yang penting untuk kegiatan ekonomi penduduk tempatan.

Pejabat Pertubuhan Bangsa-Bangsa Bersatu (PBB) di Bangladesh, menganggarkan 10 juta orang terjejas, dan kira-kira 500,000 orang kehilangan tempat tinggal.

Tetapi jumlah kematian jauh lebih rendah daripada angka korban dalam taufan sebelumnya.

Bencana itu juga menimbulkan ketakutan, dengan kepadatan penduduk di tempat perlindungan akan berpotensi bagi penyebaran wabak Covid-19.

Benggala Barat India melaporkan 72 kematian termasuk 15 orang di ibu kota, Kolkata – dengan Ketua Menteri Bengal Barat, Mamata Banerjee mengatakan: “Saya belum pernah melihat bencana sebesar ini.”

“Ini adalah taufan terburuk yang melanda negara sejak tahun 1737 menyebabkan ribuan orang kehilangan nyawa,” katanya kepada wartawan.

Mengikut angka rasmi, di Bangladesh dilaporkan 16 orang mati terkorban. – AFP

See author's posts


Serang balik pembangkang dengan fakta

ADENG EDRUS

LAWAS: Jentera kempen parti komponen dalam Gabungan Parti Sarawak (GPS) tidak harus hanya bertahan, sebaliknya perlu ‘menyerang’ balik serangan pembangkang.

Timbalan Pengerusi GPS, Datuk Amar Awang Tengah Ali Hasan berkata, jentera kempen gabungan itu perlu tampil dengan fakta dan bukti bagi menyanggah tuduhan parti lawan.

“Oleh itu, semua jentera tidak harus berada dalam keadaan bertahan tetapi mula sama-sama menyerang.

“Kita perlu memiliki segala fakta dan bukti-bukti jelas dalam menghadapi perang persepsi yang mula digunakan pihak lawan.

“Gunakan kelebihan berhujah untuk setiap jentera di akar umbi. Kita jangan takut sebaliknya tegas memperjuangkan GPS melalui penerangan hala tuju perjuangan kita untuk mengangkat martabat rakyat Sarawak keseluruhannya,” katanya pada sesi perjumpaan dengan jentera GPS di Pusat Khidmat GPS Parlimen Lawas di sini, hari ini.

GPS adalah gabungan empat parti iaitu Parti Pesaka Bumiputera Bersatu (PBB), Parti Rakyat Sarawak (PRS), Parti Demokratik Progresif (PDP) dan Parti Rakyat Bersatu Sarawak (SUPP).

Awang Tengah yang juga Timbalan Premier Sarawak berkata, semua jentera GPS itu perlu bangkit berjuang habis-habisan dalam perang politik bagi menambah jumlah kerusi Parlimen GPS.

Beliau yang juga Timbalan Presiden PBB berkata, ia penting dalam memastikan suara rakyat Sarawak bersama 31 kerusi Parlimen dapat bergema di Dewan Rakyat dan menjadi kuasa penting memastikan hak Sarawak dikembalikan sepenuhnya.

Awang Tengah memuji persiapan rapi jentera parti GPS di Parlimen Lawas.

Beliau mahu segala maklumat dan isu-isu yang telah dikumpul untuk digunakan sepenuhnya menjelang kempen PRU ke-15 ini.

“Kita guna seluruh kekuatan jentera untuk menyerang balik, membongkar pembohongan pembangkang dan menjawab segala isu yang dimanipulasi oleh pihak pembangkang,” katanya.

Hadir sama ialah Timbalan Menteri Pengangkutan Dato Henry Sum Agong, Setiausaha Politik Kepada Premier Awangku Jinal Abedin Dato Pengiran Jawa dan semua ahli jawatankuasa induk parti PBB Cawangan Bukit Sari, Bakelalan dan komponen GPS iaitu PDP, SUPP dan PRS di Lawas.

See author's posts


Pantry of Sharing ringankan beban

BANGKOK: Kelihatan beberapa orang yang memakai penutup hidung dan mulut, beratur menunggu giliran untuk mendapatkan barangan makanan serta keperluan asas lain yang disediakan ‘Pantry of Sharing’ di Sukhumvit Soi 71, Bangkok di  di sini.

Seorang ibu bersama anaknya tekun memilih dua tin sardin dan beberapa bungkus mi segera, dan kemudian tunduk hormat sebagai tanda terima kasih.

Menerusi inisiatif itu makanan dan keperluan asas diletakkan dalam almari – untuk penduduk kampung dan di bandar yang terjejas kerana wabak Covid-19.

Projek itu diilhamkan daripada ‘Little Free Pantry’ di Amerika Syarikat.

Ditubuhkan oleh Little Brick, sebuah kumpulan sukarelawan diketuai  Supakit Kulchartvijit, 33, berikutan peningkatan kadar pengangguran di Thailand akibat wabak Covid-19.

Bermula pada 27 April dengan hanya lima buah almari – empat di Bangkok dan satu di wilayah barat Rayong – inisiatif itu kini semakin meluas ke semua wilayah dengan 618 almari.

“Ketika pertama kali saya berkongsi idea di laman Facebook, ramai yang ragu-ragu. Namun, kami nekad untuk mencuba.

“Pada hari pertama kami menghabiskan kira-kira 10,000 baht untuk menyediakan lima almari dan ia berjaya…Lima almari itu masih kekal dan banyak yang tampil membantu untuk mengisi semula almari dengan barangan makanan.

“Menerusi video yang dimuat naik mengenai almari itu minggu lalu dan tular di media sosial. Kami tidak menyangka sambutan diterima luar biasa kerana ramai yang turut mewujudkan almari yang sama di komuniti mereka. Jumlah (almari) meningkat dengan ketara,” katanya kepada Bernama.

Namun, terdapat juga kes dilaporkan media tempatan ada orang  mengambil semua makanan yang ada dalam almari.

“Kami harap semua orang ambil ikut keperluan dan berkongsi dengan orang lain. Jangan pentingkan diri sendiri,” kata Supakit.

Jesada, 40, yang kehilangan pekerjaan berkata ‘Pantry of Sharing’ satu inisiatif murni, serba sedikit dapat meringankan beban mereka yang senasib dengannya.

“Inisiatif itu dapat membantu mereka yang tidak mempunyai pendapatan, hilang pekerjaan,” kata bekas pekerja hotel itu.

Sementara itu, Essa, 37, yang mengisi semula almari dengan beberapa jenis makanan berharap sumbangannya dapat membantu mereka yang memerlukan.

“Saya cuba membantu sekadar termampu untuk meringankan beban mereka dalam mengharungi saat sukar ini,” katanya.

Dilaporkan sekurang-kurangnya 700,000 orang hilang pekerjaan sejak Januari tahun ini susulan pandemik Covid-19- Bernama

See author's posts


Datus United tuntut penyertaan pemain muda

SRI AMAN: Ketua jurulatih skuad Datus United, Sufian Ibrahim menggesa dan mengalu-alukan penyertaan pemain berusia bawah 15 hingga 35 tahun untuk menyertai pasukan itu pada musim ini.

Beliau berkata, para belia yang berada di sekitar Daerah Sri Aman, Pantu, Lubok Antu, Lingga, Engkilili dan daerah lain berdekatan adalah dijemput untuk menyertai sesi pemilihan skuad Datus United 2023/2024 pada 18 dan 19 Mac ini.

Sesi pemilihan skuad Datus United 2023/2024 akan dikendalikan oleh bekas jurulatih kebangsaan, Wan Jamak Wan Hasan di Padang KPSU Lama, Sri Aman bermula 2.00 hingga 6.00 petang.

Pemilihan tersebut katanya bertujuan sebagai persiapan membentuk skuad Datus United bagi menghadapi penganjuran liga-liga tempatan yang dijangka bermula selepas  Aidilfitri nanti.

Sufian ketika ditemui Utusan Sarawak berkata, sesi pemilihan ini merupakan peluang keemasan bagi pemain muda mengetengahkan bakat masing-masing memandangkan usia merupakan faktor utama bagi sesi pemilihan kali ini.

Skuad Datus United muncul juara Liga Sri Aman selepas menewaskan juara bertahan, Merpati Team di Kompleks Sukan Sri Aman, tahun lalu.

Oleh ADI SAFARMAN

See author's posts


Dr Sim akan jumpa Nga minta dana lebih untuk bomba Sarawak

KUCHING: Jabatan Bomba dan Penyelamat Sarawak memerlukan dana yang mencukupi untuk penyelenggaraan balai bomba, peralatan dan aset, serta pelaksanaan program komuniti.

Timbalan Premier Sarawak, Dato Sri Dr Sim Kui Hian berkata beliau berusaha untuk menemui Menteri Pembangunan Kerajaan Tempatan, Nga Kor Ming bagi membincangkan masalah itu.

“Oleh itu saya akan menjadualkan pertemuan dengan Nga untuk membincangkan dana yang boleh disalurkan kepada Bomba Sarawak,” katanya.

Beliau yang juga Menteri Kesihatan Awam, Perumahan dan Kerajaan Tempatan berkata demikian ketika berucap merasmikan pelancaran Pusat  Komuniti (CLC) Jabatan Bomba dan Penyelamat Sarawak di Batu Lintang di sini, hari ini.

Dr Sim berkata, jabatan bomba di negeri ini mengalami masalah kekurangan sumber yang teruk sehingga menyukarkan jabatan itu menambah dan menyelenggara aset serta kemudahan seperti pili bomba.

“Saya rasa Jabatan Bomba dan Penyelamat Sarawak sebenarnya melakukan kerja yang hebat di bawah pimpinan Pengarah Bomba Sarawak, Datu Khirudin Drahman.

“Walaupun kekurangan sumber yang teruk, mereka sebenarnya telah mengambil inisiatif untuk melakukan di luar jangkaan,” katanya.

Beliau juga memuji Jabatan Bomba dan Penyelamat Sarawak dan Yayasan Farley atas inisiatif mereka untuk mendidik kanak-kanak memgenai keselamatan dan pencegahan kebakaran.

“Kanak-kanak bukan sahaja seronok, malah mereka juga boleh belajar apa yang perlu dilakukan sekiranya berlaku kebakaran.

“Saya percaya lebih mudah untuk mengajar anak-anak kecil kerana mereka akan pulang ke rumah dan berkongsi dengan ibu bapa mereka mengenai perkara itu,” katanya.

Sementara itu, CLC yang baru diubah suai, pusat pertama bagi bomba di Sarawak, ditubuhkan khas untuk komuniti, kanak-kanak dan pelajar yang ingin mengetahui lebih lanjut keselamatan kebakaran dan memadam kebakaran.

Pusat ini boleh menampung kira-kira 3,000 pelajar, 200 guru, dan 100 kakitangan sokongan.

Turut hadir Pengarah Bomba Sarawak, Datu Khirudin Drahman dan Presiden Yayasan Farley, Eijing Lau.

Oleh NICKELYSON LAKUN

Keterangan gambar

Album… Dr Sim dan Datu Khirudin bergambar bersama kanak-kanak pada program pelancaran Pusat Pembelajaran Awam Jabatan Bomba Negeri Sarawak di Balai Bomba Batu Lintang, Kuching hari ini. Gambar Herriey Naha.

See author's posts


Dua calon hampir bertembung di pusat undian awal

KUCHING: Dua calon yang bertanding kerusi Parlimen Petra Jaya hampir bertembung apabila muncul di pusat mengundi awal Dewan MES Pegawai Kanan Ibu Pejabat Polis Kontinjen (IPK) Sarawak hari ini.

Bagaimanapun, kehadiran calon Gabungan Parti Sarawak (GPS), Dato Sri Fadillah Yusof lebih awal tiba dan kemudian baru disusuli calon dari Parti Keadilan Rakyat (PKR), Sophian Julaihi.

Fadillah tiba kira-kira 8.20 pagi dan menghabis masa kira-kira sejam di situ. Setelah Fadillah pulang, kira-kira 20 minit kemudian, muncul Sophian.

Kedua-duanya sama-sama ‘tujuan’ iaitu meninjau kelancaran proses pengundian awal di samping menyantuni petugas SPR dan  pengundi.

Bagaimanapun setakat ini, calon Parti Sedar Rakyat Sarawak (SEDAR) bagi Parlimen Petra Jaya, Othman Abdillah belum kelihatan.

Untuk rekod, Fadillah telah menyandang kerusi Parlimen Petra Jaya empat penggal berturut-turut sejak memenangi kerusi itu pada Pilihan Raya Umum Ke-11 (PRU-11) 2004.

Oleh SHAHRUL QAIZAT

See author's posts


FAS tunggu keputusan FAM

FAIZAL BUJANG

PERSATUAN Bola Sepak Sarawak (FAS) menunggu keputusan daripada badan induk,
Persatuan Bola Sepak Malaysia (FAM) sebelum ada tindakan susulan dilakukan.

Presiden FAS, Dato Posa Majais memberitahu, jika mengikut perancangan badan
induk berkenaan akan bermesyuarat pada hari ini (Selasa) bagi membincangkan
secara terperinci tindakan susulan serta langkah yang perlu dilakukan.

Justeru kata Dato Posa, mungkin selepas mesyuarat itu yang disusuli
keputusan dibuat membolehkan pihaknya mengumumkan langkah atau tindakan yang
perlu dilakukan.

“Pihak FAM akan bermesyuarat pada hari ini (Selasa) dan kita menunggu
perkeliling dikeluarkan untuk tindakan susulan,” ujar beliau.

Sambil mengakui pihaknya berstatus terbuka untuk menerima sebarang
keputusan berkenaan.

Sebelum ini pihak FAS kata Dato Posa, sudah menghantar surat cadangan
kepada FAM agar saingan Liga Malaysia 2020 ditamatkan terus ekoran kebimbangan
penularan virus Covid-19.

Beliau memberitahu, mengambil kira situasi dilalui pemain dari empat
pasukan Sarawak yang menyertai Liga Malaysia 2020 yang menggunakan kapal
terbang setiap kali beraksi di Semenanjung.

“Bayangkan jika masalah ini masih belum pulih sepenuhnya, pemain akan
melalui tempoh kuarantin selama 14 hari selepas menaiki kapal terbang. Dan ini
akan memberi masalah besar kepada kami,” tegas beliau.

Sambil berharap keputusan positif akan diumumkan pihak FAM dalam masa
terdekat ini.

See author's posts


Covid-19 ditemui pada bungkusan daging, kulit babi beku import

PEMANDANGAN kawasan beli-belah di Tsim Sha Tsui, berikutan lonjakan kes penyakit koronavirus (Covid-19) di Hong Kong. • Foto AFP

HONG KONG: Pihak berkuasa Hong Kong menemui Covid-19 dalam sampel yang diambil daripada pembungkusan import daging lembu beku dari Brazil dan kulit babi beku dari Poland.

Hab kewangan global itu melaksanakan strategi “dinamik sifar Covid” yang serupa dengan China, bertujuan untuknmenghapuskan wabak Covid-19.

Pihak berkuasa cukup berwaspada kerana gelombang jangkitan baharu semakin sukar dikawal.

Jumlah jangkitan harian meningkat secara mendadak tahun ini, mencapai rekod 7,533 kes pada hari Isnin, mengatasi kapasiti ujian, hospital dan kuarantin kerajaan.

Pusat Keselamatan Makanan (CFS) mengambil 36 sampel untuk ujian daripada kira-kira 1,100 karton daging beku, seberat 29 tan, yang diimport dari Brazil melalui laut dan mendapati satu pembungkusan luar dan dua sampel pembungkusan dalam diuji positif.

Ia juga mengumpul 12 sampel daripada sekitar 300 karton kulit babi beku, seberat sekitar 7 tan, yang diimport dari Poland melalui laut. Satu sampel pembungkusan dalaman disahkan positif Covid-19.

“CFS telah mengarahkan pengimport terbabit untuk melupuskan daging lembu dan kulit babi dalam kumpulan yang sama. Selain itu, CFS akan meningkatkan persampelan produk yang serupa untuk ujian Covid-19,” kata kerajaan dalam satu kenyataan.

Hong Kong telah memantau import makanan sejuk beku untuk Covid-19 sejak pertengahan 2020 dan mendapati sampel positif pada pembungkusan ikan bawal pada Ogos 2021 dan pada bungkusan sotong pada November 2021.

Pihak berkuasa berkata, kebanyakan sampel Covid-19 disebarkan melalui titisan dan tidak boleh membiak dalam makanan atau pembungkusan makanan dan tidak mungkin ia boleh berjangkit kepada manusia melalui penggunaan makanan.

Namun begitu, mereka mengesyorkan orang ramai mengendalikan makanan mentah secara berasingan, mematuhi peraturan kebersihan dan memasak makanan dengan teliti.-AFP

See author's posts


Dihantar pulang hujung bulan ini

KUCHING: Warganegara Malaysia yang terkandas di Lagos, Nigeria, diminta untuk menunggu sehingga hujung bulan ini sebelum mereka boleh dihantar balik ke tanah air.

Salah seorang daripada mereka, Malcolm Goh, seorang jurutera pemeriksaan dasar laut memberitahu Utusan Sarawak, dia menerima satu e-mel dari Suruhanjaya Tinggi Malaysia di Nigeria meminta mereka untuk menunggu bagi tempoh satu minggu lagi.

Antara sebab yang diberikan Suruhanjaya Tinggi Malaysia, menurut Goh Suruhanjaya Tinggi Nigeria di Kuala Lumpur meminta kebenaran daripada Kementerian Luar Negeri (KLN) Nigeria di Abuja untuk membenarkan kesemua penumpang di kedua-dua negara untuk mula membayar tambang penerbangan kepada Air Peace. Dijangkakan KLN Nigeria akan memberi maklumbalas, keesokan hari.

Goh berkata e-mel tersebut juga memaklumkan tarikh penerbangan yang dicadangkan oleh Nigeria adalah 28 Jun dan ini berdasarkan justifikasi untuk memastikan persiapan atau protocol keselamatan termasuk saringan dan pemeriksaan untuk menerima rakyat Nigeria kembali dapat dibuat dengan sempurna di Lapangan Terbang Abuja.

“Ia juga memaklumkan prosedur untuk membebaskan kesemua rakyat Nigeria yang masih ditahan di Malaysia (Kem Tahanan Imigresen dan Polis) dan juga bagi memberi masa kepada Suruhanjaya Tinggi Nigeria di Kuala Lumpur  untuk bekerjasama dengan pihak berkuasa Malaysia bagi memastikan kesemua rakyat Nigeria yang tinggal melebihi masa di Malaysia menyertai penerbangan agar ia penuh dan ini adalah permintaan dari Kerajaan Nigeria sendiri.

“E-mel tersebut juga memaklumkan ia adalah selaras dengan tarikh sebenar penerbangan domestik di Nigeria dibuka, bagi membolehkan rakyat asing di Nigeria di negeri lain untuk mendapatkan penerbangan ke Lagos.

“Ia juga untuk menyelaraskan masa mendapatkan hak mendarat di Douala, Cameroon untuk mengambil rakyat asing, termasuk beberapa rakyat Malaysia yang akan turut serta dalam penerbangan ini,” kata Goh.

Suruhanjaya Tinggi Malaysia juga memaklumkan penerbangan repatriasi ‘Bilateral’ antara Malaysia dan Nigeria adalah salah satu alternatif dan usaha bagi operasi repatriasi ini setelah beberapa usaha lain sebelum ini semenjak April gagal akibat harga yang amat tinggi.

“Penerbangan dengan Air Peace ini adalah usaha mendapatkan harga yang berpatutan dan murah untuk semua, terutamanya kepada rakyat Malaysia dan bukannya satu pembohongan dan tipu helah untuk melambat-lambatkan dan melengah-lengahkan kepulangan ke tanah air,” kata Goh merujuk kepada e-mel tersebut.

Warganegara Malaysia ini terkandas di Lagos akibat penutupan lapangan terbang disebabkan oleh wabak Covid-19.

Oleh Connie Chieng

See author's posts


58.62kg dadah bernilai RM1.87 juta dirampas

KUCHING: Sepanjang 2020, sebanyak 58.62 kilogram pelbagai jenis dadah dan barang larangan yang bernilai RM1.87 juta telah dirampas Jabatan Kastam melalui pelbagai jenis punca.

Menurut Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak (KWKPK) Dato’ Sri Fatimah Abdullah, risiko penyeludupan dadah dan substance atau barang-barang larangan yang lain melalui kargo di terminal pelabuhan adalah tinggi disebabkan kemasukan harian kargo yang semakin meningkat.

“Hasil lawatan ke Kawasan Pemeriksaan Kastam di Terminal Senari, Lembaga Pelabuhan Kuching petang ini (semalam) dapat dilihat bahawa mekanisme pengesanan yang agak terhad bagi memastikan tidak ada dadah dan barang larangan diseludup melalui kargo yang diisytiharkan oleh pengimport.

“Kita perlu menggunakan instrumen taktikal pengesanan yang bersesuaian, canggih dan berkesan bagi meningkatkan keupayaan dan impak pengesanan kargo yang diisytiharkan melalui pelabuhan utama di Sarawak,” katanya

Beliau berkata demikian selepas mengadakan lawatan kerja bersama Jawatankuasa Kerja Penguatkuasaan Aktiviti Penyalahgunaan Dadah dan Substance yang dipengerusikan oleh Ketua Jabatan, Jabatan Siasatan Jenayah Narkotik, YDH Asisten Komisoner Polis (ACP) Jasmirol Jamaluddin ke Kawasan Pemeriksaan Kastam, Lembaga Pelabuhan Kuching di Terminal Senari.

Fatimah yang juga Pengerusi, One Stop Committee (OSC) bagi Menangani Isu Dadah Dan Susbtance (MIDS) Negeri Sarawak berkata, kebanyakan rampasan dadah dan substance dalam jumlah besar yang dilakukan oleh Jabatan Siasatan Jenayah Narkotik Polis Diraja Malaysia (PDRM) dan Jabatan Kastam Diraja Malaysia (JKDM) di Sarawak sejak 2020.

“Seperti yang dilaporkan dalam Laporan Bulanan bagi Januari 2021 OSC bagi MIDS Negeri Sarawak pada 17 Februari, kebanyakan rampasan adalah berpunca daripada bagasi penumpang yang melalui pintu masuk ke Sarawak di lapangan terbang di negeri ini dan bungkusan dan parcel melalui syarikat kurier.

“Malah, rampasan juga turut dilakukan melalui pusat kargo di lapangan terbang utama di Sarawak seperti Kuching, Sibu, Bintulu dan Miri dan kargo melalui pelabuhan di Sarawak seperti di Pelabuhan Kuching, Sibu, Bintulu, dan Miri,” jelasnya.

Jawatankuasa Kerja Penguatkuasaan Aktiviti Penyalahgunaan Dadah dan Substance ini adalah satu daripada lima jawatankuasa kerja teknikal dibawah urus tadbir OSC bagi MIDS Negeri Sarawak yang ditubuhkan oleh Kerajaan Sarawak.

OSC ditubuhkan khusus bagi menangani penguatkuasaan pengedaran, penyeludupan dan pemilikan isu dadah dan substance secara bersepadu dan holistik, yang dianggotai oleh agensi penguatkuasaan serta bukan penguatkuasaan.

Oleh JEAKQLEYN YACHO

See author's posts


TAHUN BAHARU CINA, TARIAN SINGA

TAHUN Baharu Cina (TBC) merupakan perayaan ter- penting orang Cina bagi me- nyambut tahun baru dalam kalendar qamari Cina. Kalendar qamari Cina terbahagi kepada kitaran 12 tahun dan dinamakan sempena nama haiwan, iaitu Tikus, Lembu, Harimau, Arnab, Naga, Ular, Kuda, Kambing, Monyet, Ayam, Anjing dan Babi.

TBC melambangkan, titik permulaan dalam nasib dan kehidupan. Sebelum hari tahun baharu bermula, sanak saudara yang jauh akan kembali berkumpul. Rumah akan dibersihkan dan segala hutang-piutang dikutip atau dibayar agar mereka tidak sentiasa dikelilingi hutang sepanjang tahun yang baharu. Mercun dibakar pada tengah malam bagi menandakan bermula- nya tahun baharu dan bagi menghalau kuasa jahat dan nasib malang. Rumah-rumah dihiasi dengan buah limau sebagai simbol murah rezeki, bunga dan pokok limau.

TBC diraikan dengan jamuan yee sang dan kuih bakul. Kaum keluarga akan mengadakan jamuan besar dengan masakan tradisi seperti daging itik, da- ging salai, sosej, kuih pulut, dan limau mandarin. Golo- ngan muda pula akan me lawat golongan tua dan me- nerima wang angpau bagi melambangkan nasib baik, yang diberikan oleh orang yang berkeluarga kepada mereka yang masih belum berkahwin. Perarakan tarian naga atau singa akan diadakan, dengan kereta berhias yang diiringi bunyi gendang. Lima belas hari selepas pe- rayaan TBC, penutup pe- rayaan diraikan dengan Cap Goh Mei.

TBC disambut di negara- negara dan wilayah-wilayah yang diduduki oleh ramai masyarakat Cina seperti, China, Hong Kong, Indonesia, Macau, Malaysia, Filipina, Singapura, Taiwan, Thailand, dan juga di Pekan Cina atau China Town di

merata dunia. Tahun Baharu Cina juga disambut di tempat-tempat yang kuat dipe- ngaruhi dengan budaya Cina, antaranya termasuklah Korea, Tibet dan Bhutan, Mongolia, Vietnam, dan Jepun hingga tahun 1873.

Salah satu elemen yang menjadi tarikan ketika ma- syarakat Cina menyambut perayaan ini ialah tarian singa. Semasa sambutan TBC, menjadi kebiasaan tarian singa dipersembahkan sebagai memeriahkan lagi suasana. Kumpulan dari persatuan-persatuan tarian singa tempatan menda- pat tempahan yang lumayan untuk melakukan persembahan, sama ada di rumah-rumah orang perseorangan, premis-premis perniagaan mahupun di majlis-majlis keraian rasmi. Persembahan yang mempamerkan pergerakan akrobatik dengan iringan dentuman mercun menjadi tarikan umum.Melihat dari aspek sejarah, tarian singa berkembang lebih daripada 1500 tahun dahulu. Singa bukanlah haiwan asal negara China. Berdasarkan catatan sejarah, singa pertama di negara China berupa hadiah kepada Maharaja Shun semasa pemerintahan Dinasti Han (2025m – 220m). Terdapat juga catatan yang melakarkan bahawa tarian singa berasal dari India. Dalam teks Purana, salah sebuah genre teks agama Hindu, Narasimha, makhluk berbadan separuh manusia dan separuh singa merupakan penjelmaan semula dewa Vishnu dan disembah sebagai ‘Tuhan Singa’. Namun, kemasukan unsur tarian singa dari India ke negara China tidak terca- tat secara khusus. Namun, lakaran singa muncul dalam seni lukis China pertama buat pertama kalinya semasa era Spring and Autumn Period (4 atau 6 SM) dan menjadi semakin popular semasa Dinasti Han. Ketika itu ‘singa pengawal diraja’ atau the imperial guardian lions mula diletakkan di hadapan istana sebagai pelindung.

Terdapat beberapa versi tentang asal usul tarian singa. Antara yang terkenal termasuklah kisah Singa dan Nian. Dipercayai bahawa suatu ketika dahulu, sejenis makhluk garang yang dikenali sebagai Nian muncul, menyebabkan penduduk sebuah perkampungan berada dalam ketakutan. Tiada se- siapa yang berani melawan makhluk tersebut. Akhirnya penduduk kampung meminta pertolongan singa untuk mengalahkan Nian. Singa menyerang dan mencede- rakan Nian. Nian bersumpah untuk kembali dan membalas dendam. Ketika Nian muncul sekali lagi, singa tidak mampu membantu. Penduduk kampung tempatan membuat replika singa daripada buluh dan kain. Dua orang lelaki dipertanggungjawabkan untuk mengendalikan replika tersebut manakala penduduk lain memukul peralatan dapur. Apabila Nian melihat ‘singa’ dan mendengar bunyi riuh-rendah, Nian melarikan diri. Sejak itu, penduduk kampung mengulangi tradisi tersebut setiap tahun untuk me- ngusir unsur jahat.

Tarian singa hanya memerlukan dua orang; seorang mengendalikan bahagian kepala dan seorang pula bahagian badan dan ekor- nya. Pergerakan yang ditampilkan lebih bersifat seni mempertahankan diri, iaitu seni pertahanan kung fu. Tidak hairanlah sekiranya ahli kumpulan persatuan tarian naga juga merupakan ahli persatuan seni mempertahankan diri. Pergerakan kepala, mulut, mata dan badan mempunyai maksud tertentu yang memerlukan kemahiran untuk menterjemahkannya. Setiap pergerakan pula selari de- ngan irama muzik yang khusus. Kerjasama dan persefahaman antara kedua-dua orang penari harus berada pada tahap yang tinggi. Ahli yang mengendalikan bahagian kepala singa, harus ber- ada pada tahap kecerdasan yang maksimum memandang- kan bahagian tersebut agak berat. Kekuatan tangan dan kaki amat diperlukan. Bagi ahli yang mengendalikan bahagian badan dan ekor pula, dia harus peka dengan pergerakan rakannya. Kese- rasian yang tinggi memastikan persembahan yang sempurna dan mengagumkan, terutama sekali ketika me- ngadakan persembahan di hadapan tetamu kehormat atau sewaktu pertandingan.

Terdapat dua jenis persembahan tarian singa, iaitu ta- rian Utara dan Selatan. Ta- rian Utara dipersembahkan di dalam istana dan tempat-tempat umum. Singa Utara kebiasaannya berwarna merah, oren dan kuning (kadang-kadang bulu berwarna hijau bagi singa betina), berbulu kasar dan berjumbai-jumbai, dengan kepala berwarna emas. Tarian singa utara bersifat akrobatik dan sering mempamerkan aksi berani yang tangkas dan berbahaya. Tarian Selatan lebih bersifat simbolik. Tarian ini kebiasaannya dipersembahkan dalam upacara menghalau semangat jahat dan untuk memohon tuah dan kemewahan. Singa Selatan mempamerkan warna yang beraneka dan mempunyai mata yang besar, terdapat cermin pada dahinya dan tanduk di tengah-tengah kepala.

Gaya persembahan ta- rian singa Kantonis pula dapat dibahagikan kepada Fuo Shan (Gunung Buddha), He Shan (Gunung Bangau), Fuo–He, Jow Ga dan Singa Hijau. Fuo Shan menjadi pilihan kebanyakan pusat seni pertahanan diri kung fu. Persembahan ini memerlukan pergerakan yang agresif dan kekuatan kaki. Kemahiran ahli mempersembahkan tarian yang penuh bertenaga dan simbolik mampu memukau penonton, di samping memperlihatkan disiplin serta kerjasama yang utuh, bukan sahaja antara kedua-dua orang ahli, tetapi juga pemain muzik yang terdiri dari- pada gong, gendang dan simbal.

Semasa sambutan TBC, persatuan tarian singa akan melawat rumah persendirian dan premis perniagaan untuk mengutip chai ching. Angpau yang berupa sampul merah yang berisi wang akan diikat pada daun salad dan digantung di hadapan pintu. Singa akan membuat persembahan sambil menghampiri daun salad yang digantung, ‘memakan’ salad yang berisi angpau dan kemudian meluahkan salad tersebut tetapi ‘menelan’ angpaunya. Tarian singa ini dipercayai membawa tuah dan keuntungan kepada perniagaan dan sebagai ganjaran, para ahli akan dihadiahkan wang tersebut. Pada zaman dahulu, salad berkenaan digantung setinggi 15 hingga 20 kaki dan hanya penari yang memiliki tahap kemahiran seni mempertahankan diri yang tinggi mampu mengambilnya dengan beban kepala singa yang agak berat. Acara ini sering menjadi pertarungan, dan ganjaran lumayan disediakan. Ada ketikanya dua kumpulan dari persatuan yang berbeza beradu kemahiran untuk mendapatkan ganjaran tersebut. Kumpulan yang berjaya akan mampu menaikkan imej persatuan mereka. Namun sekarang, hal sedemikian tidak lagi berlaku dan ritual yang dilakukan lebih bersifat untuk memenuhi permintaan tuan rumah atau pemilik premis perniagaan.

Di negara kita, tarian singa dilihat sebagai rencah yang memeriahkan lagi sambutan perayaan TBC selain upacara perasmian premis perniagaan atau upacara sosial. Kehadiran kumpulan yang mempersembahkan tarian singa sering menarik perhatian umum kerana ke- tangkasan pergerakannya, keceriaan suasananya dan keunikan persembahannya, di samping iringan muzik yang nyaring serta permainan mercun yang menjadi salah satu komponen dalam persembahan berkenaan. Evolusi dan revolusi yang berlaku dalam persembahan tarian singa memperlihatkan persembahan berkenaan dilakukan atas tiang yang disusun de- ngan ketinggian yang berbeza. Persembahan sedemikian memerlukan kemahiran, ketangkasan serta semangat kerjasama yang amat tinggi.

Keputusan kerajaan membenarkan ta- rian singa dipersembahkan pada empat hari pertama TBC, dan sehari pada perayaan Cap Goh Mei sudah pasti menggembirakan masyarakat Cina, di sam- ping menambahkan kemeriahan perayaan TBC 2022, tahun Harimau Air, yang me- lambangkan sifat berdikari, berani, yakin, dinamik, gigih, bertenaga, cerdas, sanggup berkorban, setia, mudah disayangi, baik hati, idealistik dan serba boleh. Namun demikian, usah abaikan SOP yang ditetapkan.

Buat masyarakat Cina di seluruh negara, GONG XI FA CAI.Lindungi diri, lindungi bangsa, lindungi negara!

See author's posts


Langkah BNM optimis, pragmatik

KUALA LUMPUR: Langkah Bank Negara Malaysia untuk tidak menambat ringgit walaupun mata wang Malaysia pada masa ini lemah merupakan langkah optimis dan pragmatik berdasarkan sistem perbankan yang mempunyai permodalan yang baik.

Ringgit lemah tidak semestinya sesuatu yang tidak baik berikutan mata wang yang lemah mengikut teori akan menjadikan Malaysia lebih berdaya saing dan menggalakkan eksport.

Ringgit ditutup pada minggu ini pada Jumaat lepas pada 4.3980/3995 berbanding dolar AS daripada 4.3935/3945 pada Khamis. Pada awal bulan ini, ia jatuh kepada 4.36, paras terendah sejak dua tahun lepas.

Prognosisnya adalah lebih baik membenarkan ringgit kekal terapung berdasarkan permintaan dan penawaran pasaran dengan beberapa kawalan, seperti yang dilakukan Malaysia.

Menambat mata wang tidak dapat dilakukan kecuali dengan kawalan modal.

Jika kadar pertukaran adalah tetap tetapi mata wang mengalir dengan bebas, negara tidak dapat mengekalkan rizab asing yang mencukupi untuk mengekalkan kestabilan ekonomi. Ia boleh menjadi bankrap.

Sebaliknya, semasa krisis kewangan Asia 1997-1998, ringgit mendapat serangan spekulatif dan jatuh kepada 5.20 berbanding dolar AS.

Kerajaan wajar mengenakan kawalan modal dan menambat ringgit pada RM3.80 berbanding dolar.

Bagaimanapun, senario semasa adalah berbeza berikutan sistem perbankan mempunyai permodalan yang baik dan amat cair dengan kualiti aset yang kukuh, serta ringgit tidak menerima serangan spekulatif.

Jika kawalan modal untuk menghentikan aliran keluar mata wang asing dikenakan, ia akan menjejaskan keyakinan pelabur asing dan semua dana asing akan menarik diri, sesuatu yang tidak sepatutnya dilakukan berikutan ekonomi mula pulih.

Ini akan menjejaskan status pasaran saham dan sentimen dalam kalangan pelabur asing, yang akan mengetepikan negara jika ia mengenakan kawalan modal.

Terdapat hubungan antara kadar faedah dan pertukaran asing.

Kawalan modal diperlukan untuk sebarang kadar pertukaran tetap; jika tidak negara akan bankrap seperti Sri Lanka berikutan kekurangan rizab mata wang asing untuk membayar import.

Selepas mata wang ditambat, kadar faedah akan menjadi satu-satunya instrumen untuk negara perlu menyesuaikan dengan pengurusan mata wang asing.

Hong Kong telah mempunyai sistem mata wang tetap selama bertahun-tahun, dan ia menghadapi banyak masalah.

Selain itu, di Malaysia, pelarasan kadar faedah untuk mengawal pertukaran asing akan bertentangan dengan keupayaan bank pusat untuk melaraskan kadar faedah untuk mengawal kos pembiayaan dan deposit.

Mana-mana ekonomi terbuka mungkin tidak boleh mempunyai mata wang tetap melainkan ia didorong oleh kuasa pasaran, berikutan spekulator akan membuat taruhan terhadap tambatan.

Menambat mata wang sentiasa dikaitkan dengan negara yang menghadapi krisis kewangan apabila mereka tidak dapat memenuhi obligasi kewangan mereka.

Oleh itu, negara akan memilih untuk melanggar obligasi mereka dengan membenarkan hanya pembayaran pertukaran tertentu dilakukan, mewujudkan kadar pertukaran rasmi rekaan dan pasaran mata wang asing alternatif di luar negara.

Langkah itu juga boleh menggalakkan penyorokan dan penyeludupan yang boleh menjejaskan kematangan kewangan dan reputasi ekonomi.

Malaysia masih menarik pelaburan langsung asing dengan perniagaan yang meningkat selepas sekatan pergerakan ditarik balik akibat pandemik Covid-19 yang melanda.

Berdasarkan senario sedemikian apabila mata wang tempatan terjejas oleh faktor luaran, bank pusat dan kerajaan adalah wajar untuk tidak menambat ringgit. – Bernama

See author's posts


Bantu promosi destinasi pelancongan domestik

KUALA LUMPUR: Kementerian Pelancongan, Seni dan Budaya (MOTAC) menyeru konvoi bermotosikal agar membantu usaha kementerian mempromosikan pelancongan domestik menerusi penciptaan kandungan untuk media sosial ketika berkunjung ke kawasan pelancongan.

Menterinya   Datuk Seri Nancy Syukri berkata, peserta aktiviti konvoi bermotosikal yang meneroka dan menjelajah destinasi pelancongan mampu menjadi duta kecil MOTAC untuk mempromosikan   tempat pelancongan, makanan popular dan warisan seni budaya tanah air.

“Saya menyeru, ambillah peluang ini untuk bersaing   mencipta pengisian bagi mempromosi tempat-tempat pelancongan, makanan popular dan tidak lupa warisan seni budaya tanah air. Jadilah ‘storyteller’ atau   duta kecil (industri) pelancongan, seni dan budaya.

“Mereka (konvoi bermotosikal) ceritakan pengalaman anda   di media sosial agar menarik lebih   ramai rakyat untuk melancong dalam negara dan merancakkan ekonomi setempat,” katanya berucap pada   majlis   pelepasan Konvoi Semarak Merdeka Sempena Mempromosikan   Pelancongan Domestik dan Bulan Kebangsaan 2020 di Pusat Pelancongan Malaysia (MATIC) semalam.

Hadir sama   Pengerusi Fast Bikes Club Fadzlaini   Ibrahim dan   Pengerusi Reappear Motorcycle Club   Mohd Hemy   Azizan.

Seramai 91 penunggang motosikal berkuasa tinggi daripada kelab permotoran Fast Bikes Club dan Reappear MC seluruh negara berkonvoi ke tiga daerah di Melaka selama tiga hari hingga 30 Ogos ini bagi menyemarakkan sambutan Bulan Kebangsaan dan  mempromosikan destinasi pelancongan domestik. – Bernama

See author's posts


Pecutan ‘emas’ ke-37

PELUMBA Pelumba basikal negara Muhammad Nur Aiman Mohd Zariff menampilkan pecutan bertenaga di penghujung saingan untuk merangkul pingat emas acara lebuh raya lelaki Sukan SEA ke-31 yang berlangsung di Wilayah Hoa Binh, kira-kira 75 kilometer (km) dari Hanoi, semalam.

Pelumba Terengganu Cycling Team (TSG) itu menampilkan kayuhan cemerlang ketika perlumbaan berbaki 1 km untuk sampai ke garisan penamat, meninggalkan tiga pelumba lain dalam kelompok hadapan, sekali gus menyumbangkan pingat emas ke-37 negara pada temasya itu kali ini.

Raja Bukit Le Tour de Langkawi (LTdL) 2020 berusia 25 tahun itu melintasi garisan penamat dengan catatan masa 3 jam 48 minit 22 saat, mengatasi pencabarnya dari Indonesia Aiman Cahya di tempat kedua dan pelumba Thailand Navuti Liphongyu di tempat ketiga.

Kedua-dua pelumba Indonesia dan Thailand itu mencatat masa yang sama dengan Muhammad Nur Aiman.

“Syukur Alhamudillah hari ini Aiman dapat membuktikan dapat pingat (emas) untuk Malaysia…syukur sangat-sangat kepada Allah SWT,” katanya dalam Facebook Persekutuan Kebangsaan Berbasikal Malaysia (PKBM).

Perlumbaan sejauh 162.25 km itu juga menyaksikan Akmal Hakim Zakaria mencatat masa 3:51:17 saat untuk berada pada kedudukan keenam.

Tiga lagi pelumba kebangsaan iaitu Nur Amirull Fakhruddin Marzuki berada di tempat ke-31, Muhammad Zawawi Azman (ke-32) dan Muhammad Nur Aiman Rosli di kedudukan ke-33. Ketiga-tiga pelumba berkenaan mencatat masa 4:04:48s.

Ketua jurulatih berbasikal lebuh raya negara Datuk Ng Joo Ngan ternyata sangat gembira dengan percaturan skuad negara, yang terdiri daripada kombinasi dua pasukan profesional terkemuka Malaysia – TSG dan Sapura Cycling Team (TSC), sehingga berjaya mengungguli perlumbaan tersebut.

“Pelumba kami beraksi cemerlang. Terima kasih Mr President (Presiden PKBM Datuk Abu Samah Abdul Wahab). Anda membawa saya kembali sebagai jurulatih di sini dan saya memberi mereka nasihat yang baik dan saya harap mereka akan terus mempamerkan prestasi yang baik,” katanya dalam laman sosial PKBM itu.

Selepas meraih 13 emas, 10 perak dan tiga gangsa dalam acara berbasikal pada Sukan SEA Kuala Lumpur 2017, skuad negara hanya membawa pulang satu gangsa menerusi Sheikh Muhammad Taslim Shaikh Mohd Raziff dalam BMX (freestyle flat land lelaki) daripada 13 emas ditawarkan dalam sukan itu di Filipina.

Susulan itu, PKBM memutuskan untuk mendapatkan semula khidmat bekas jurulatih dan atlet kebangsaan Joo Ngan, yang pernah membimbing bekas atlet Olimpik M.Kumaresan bagi mengatur strategi kemenangan di Hanoi.-Bernama

See author's posts


Peruntukan khas RM300 juta, bukan lagi RM16 juta yang tidak munasabah – PM

KUCHING: Peruntukan khas yang diberikan kepada Sarawak berdasarkan Perkara 112D Perlembagaan Persekutuan kini ditingkatkan kepada RM300 juta setahun berbanding RM16 juta yang diterima sebelum ini.

Perdana Menteri, Datuk Seri Anwar Ibrahim berkata, jumlah itu diperuntukkan sebagai langkah awal bagi menyelesaikan tuntutan mengikut Perkara 112D sebelum formula awal itu diperinci serta dicerakinkan semula supaya ia dapat terus diguna pakai.

“Penelitian formula ini secara lanjut diperlukan untuk memastikan Sarawak dan juga Sabah mendapatkan peruntukan yang wajar pada masa depan.

“Untuk peringkat awal, Premier Sarawak, Datuk Patinggi Tan Sri Abang Johari Tun Openg menekankan penetapan satu kaedah atau formula yang jelas, dan saya serta ahli-ahli mesyuarat Majlis Tindakan Pelaksanaan Perjanjian Malaysia 1963 telah bersetuju untuk mendapatkan formula yang jelas,” katanya.

Beliau berkata demikian selepas mempengerusikan Mesyuarat Pelaksanaan Tindakan MA63 di Kompleks Dewan Undangan Negeri (DUN) Petra Jaya di sini hari ini.

Turut hadir dalam mesyuarat ini ialah, Premier Sarawak, Datuk Patinggi Tan Sri Abang Johari Tun Openg, Ketua Menteri Sabah, Datuk Seri Hajiji Mohd Noor, Timbalan Perdana Menteri, Dato Sri Fadillah Yusof dan Menteri Di Jabatan Perdana Menteri (Hal Ehwal Sabah, Sarawak dan Tugas-Tugas Khas) Datuk Armizan Mohd Ali.

Anwar berkata, penetapan formula yang betul akan membolehkan pemberian peruntukan khas itu tidak terikat dengan jumlah yang ditetapkan pada sesuatu masa sahaja, bahkan ia juga mengambil kira kedudukan kewangan negara.

“Formula ini harus ditetapkan dengan lebih teliti. Sekiranya Sarawak hanya setuju begitu sahaja, dia akan tertakluk kepada jumlah yang ditetapkan ini.

“Jadi, berdasarkan Perkara 112D, formula ini mesti terikat. Kalau kerajaan tidak ada upaya seperti mana sekarang, itu Premier Sarawak dan Ketua Menteri Sabah sememangnya sebut jelas.

“Cuma tidaklah kita hanya berupaya bagi RM16 juta setahun. Ia seolah mempersendakan tafsiran terhadap perjanjian (MA63) tersebut,” katanya.

Oleh NUR AIN OTSMAN

See author's posts


Sekolah Menengah Antarabangsa Yayasan Sarawak beroperasi 2023

KUCHING: Sekolah antarabangsa pertama milik negeri, yang dikenali sebagai Sekolah Menengah Antarabangsa Yayasan Sarawak dijangka bakal beroperasi pada tahun 2023.

Sekolah yang akan terletak di Batu 12, Jalan Kuching-Serian itu adalah yang pertama bakal dibina daripada keseluruhan lima sekolah antarabangsa milik Kerajaan Sarawak.

Sementara itu, empat lagi sekolah antarabangsa akan dibina masing-masing di Sibu, Miri, Bintulu dan sebuah lagi juga di Kuching yang mana lokasi sebenar belum dimuktamadkan.

Majlis pecah tanah untuk Sekolah Menengah Antarabangsa Yayasan Sarawak ini akan dilaksanakan pada Selasa, 22 September ini.

Menurut Menteri Pendidikan, Sains dan Penyelidikan Teknologi (MESTR), Dato Sri Michael Manyin Jawong (gambar) dalam kenyataan semalam, sekolah tersebut akan mengenal pasti para pelajar yang berpotensi tinggi terutamanya dari kumpulan B40 dan mereka yang berada di luar bandar.

“Ini adalah untuk memberi mereka peluang untuk merealisasikan potensi penuh mereka dengan memberi akses kepada standard pendidikan antarabangsa.

“Sekolah tersebut akan menggunakan Sijil Am Pendidikan Menengah Antarabangsa (IGCSE), sukatan pelajaran Cambridge.

“Sementara pengambilan pertama akan merangkumi 100 pelajar untuk Tingkatan Satu,” katanya.

Tambahnya, sekolah tersebut juga akan mempunyai kemudahan asrama, makmal sains, permainan, sukan dan kemudahan sokongan lain.

See author's posts


Perlu terus sokong GPS

CONNIE CHIENG

KUCHING: Rakyat Sarawak perlu kekal bersatu untuk terus menyokong Gabungan Parti Sarawak (GPS) dan mengabaikan politik berkecamuk di Semenanjung Malaysia.

Setiausaha Politik kepada Premier Sarawak, Tan Kai berkata, ini bagi membolehkan suara rakyat Sarawak terus lantang di Parlimen.

“GPS perlu kekal bersatu kerana kami komited untuk membina kerajaan yang stabil, untuk terus mencari masa depan dan pembangunan lebih baik untuk Sarawak.

“Keadaan politik di negara ini berbeza dengan masa lalu. Ini adalah kali pertama parti pemerintah mahu membubarkan Parlimen secepat mungkin untuk mengadakan pilihan raya umum, tetapi parti pembangkang mempunyai agenda berbeza,” katanya.

Beliau berkata, UMNO sebagai parti pemerintah tidak dapat mengawal sepenuhnya pasukan Kabinet Persekutuan, menyebabkan mereka tergesa-gesa mengadakan pilihan raya umum bagi mencari pasukan baharu.

Katanya, Premier Sarawak, Datuk Patinggi Tan Sri Abang Johari Tun Openg sentiasa mengingatkan bahawa walau apapun berlaku, rakyat Sarawak mesti kekal bersatu di bawah Kerajaan GPS.

“Beliau selalu berkata, selagi Sarawak boleh membentuk suara yang kuat di Parlimen, jika mereka pernah mengeluarkan dasar agama yang melampau atau menyeleweng, Sarawak pasti akan menentangnya,” kata Tan Kai.

See author's posts


Hanya seorang dibenar dalam kenderaan

SHEILA ZAIDI

KUCHING : Pelbagai persoalan serta kekeliruan yang timbul dalam kalangan anggota masyarakat berkenaan jumlah individu yang dibenarkan berada dalam kenderaan semasa tempoh Perintah Kawalan Pergerakan (PKP).

Antara persoalan yang sering diajukan ialah adakah suami atau isteri dibenarkan untuk pergi bekerja bersama di dalam sebuah kenderaan dan adakah seorang individu dibenarkan untuk menghantar salah seorang ahli keluarga mereka yang tidak mempunyai lesen memandu ke tempat kerja.

Timbalan Pesuruhjaya Polis Sarawak, Datuk Dev Kumar berkata, pada asasnya, hanya seorang yang dibenarkan tetapi atas tujuan bekerja dengan alasan yang munasabah, sekurang-kurangnya dua individu dibenarkan.

“Untuk kedua-dua soalan yang dikemukakan, ia adalah dibenarkan dengan syarat individu yang bekerja atau yang dihantar, mempunyai surat daripada majikan masing-masing.

“Antara syarat lain ialah, individu berkenaan juga perlulah bekerja di sektor perkhidmatan perlu atau sektor yang dibenarkan untuk beroperasi semasa tempoh PKP ini,” katanya ketika dihubungi Utusan Sarawak semalam.

Sementara untuk kakitangan kerajaan yang bekerja atas urusan rasmi, tiada surat kebenaran yang perlu ditunjukkan dan hanya perlu menyediakan dokumen pengenalan bekerja, katanya.

Manakala, untuk urusan lain selain daripada urusan pekerjaan, katanya, hanya seorang individu yang dibenarkan berada di dalam sebuah kenderaan.

Untuk perjalanan antara daerah pula, katanya, permit kebenaran daripada balai polis adalah diperlukan.

Dalam perkembangan lain, polis Sarawak telah mengeluarkan kompaun terhadap 222 orang yang ingkar PKP di negeri ini bagi tempoh 8.00 pagi Selasa hingga 8.00 pagi semalam.

Seramai 26 orang juga telah ditangkap bagi tempoh sama atas kesalahan PKP yang dilaksanakan bagi membendung jangkitan Covid-19. Jumlah kompaun yang dikeluarkan sejak 18 Mac pula membabitkan seramai 733 orang, manakala jumlah tangkapan sejak tarikh sama ialah 633 orang.

See author's posts


Warga emas, cucunya melecur dalam kebakaran

LUNDU: Seorang wanita warga emas berusia 70 tahun bersama cucu perempuannya melecur di muka serta anggota badan dalam kejadian kebakaran rumah di Kampung Sileng Melayu, di sini, semalam.

Menurut Jurucakap Pusat Gerakan Operasi Jabatan Bomba dan Penyelamat Malaysia (JBPM) Sarawak, semasa kejadian tersebut rumah dihuni oleh tujuh orang iaitu wanita warga emas beserta enam orang cucunya.

“Kebakaran telah menyebabkan warga emas, umur lingkungan 70 tahun telah melecur pada bahagian muka dan lengan kiri.

“Mankala kanak-kanak perempuan yang berusia tiga tahun telah melecur pada bahagian muka, anggota tangan kiri dan kanan serta kaki kiri dan kanan,” katanya menerusi kenyataan di sini, semalam.

Tambahnya, Bomba telah menerima laporan berhubung kejadian pada jam 12.25 tengah hari.

“Sejurus selepas itu, beberapa anggota dari Balai Bomba dan Penyelamat Lundu terus ke lokasi kejadian untuk kerja-kerja memadam kebakaran.

“Setiba di lokasi kejadian, didapati kebakaran melibatkan sebuah rumah berstruktur separuh kekal dan kemusnahan kebakaran adalah sekitar 80 peratus yang hanya melibatkan bahagian tingkat atas,” jelasnya.

Jelasnya, kebakaran tersebut telah menyebabkan wanita terbabit bersama cucunya telah melecur dalam usaha menyelamatkan diri.

“Bagaimanapun, kesemua mereka berjaya keluar dari rumah dengan selamat sebelum api semakin marak,” katanya sambil menambah turut membantu dilokasi adalah anggota polis, Angkatan Pertahanan Awam Malaysia (APM) dan Rela.

Mangsa yang cedera diberikan rawatan awal di lokasi kejadian sebelum dikejarkan ke Hospital Lundu.

Oleh Zarina Abdullah

See author's posts


Kenaikan tiga kali ganda kemasukan PKS

KUALA LUMPUR: Lazada Malaysia menyaksikan peningkatan tiga kali ganda bilangan perusahaan kecil dan sederhana (PKS) yang telah mendigitalkan perniagaan mereka berbanding sebelum perintah kawalan pergerakan (PKP) pada Januari 2020, yang membawa kepada kenaikan 1.5 kali dalam angka penjual aktif sehingga kini.

Ketua Pegawai Eksekutif, Leo Chow berkata, keadaan ini dirangsang selepas banyak syarikat mengalakkan kakitangan mereka untuk bekerja dari rumah.

Trend ini mungkin akan berterusan memandangkan produk aksesori berteknologi Lazada (komputer dan peranti komputer riba), runcit, peralatan perumahan dan gaya hidup menyaksikan lonjakan jualan sebanyak enam hingga tujuh kali ganda semasa kempen ‘8.8 Budget Bonanza Lazada’.

“Kami percaya trend menaik ini akan kekal disebabkan pengguna akan bergantung kepada e-dagang untuk mendapat lebih daripada sekadar keperluan serta kemudahan mereka dalam normal baharu,” katanya kepada Bernama semalam.

Platform e-dagang yang terkemuka ini sedang menumpukan usahanya untuk menyokong inisiatif kerajaan dalam membantu PKS tempatan dan pemulihan ekonomi Malaysia termasuk menyokong komuniti jenama, penjual, dan pelanggan pulih kembali disamping mengembangkan perniagaan mereka sejak PKP, kata Chow.

“Dalam tempoh tiga bulan ini, kira-kira 10 peratus daripada penjual Lazada mampu meningkatkan jualan mereka semasa kempen 8.8 kepada kira-kira 10 kali ganda daripada purata harian mereka dalam bulan biasa, didorong oleh matlamat kami untuk mengembangkan PKS dengan kerjasama kerajaan khususnya pada saat-saat yang amat kritikal seperti sekarang,” katanya.

Lazada Malaysia akan terus menumpukan usaha bagi menyokong program kerajaan, memperkenalkan penjual tempatan dengan jenama Malaysia dan masyarakat setempat melalui inisiatif dan kempen seperti Lazada 9.9.

“Ikrar ringgit untuk ringgit kami yang terbaharu dalam menyokong kempen e-dagang perusahaan mikro, kecil dan sederhana (MSME) adalah susulan daripada Pakej Kedai Pintar kami yang bernilai RM10 juta.

“Kempen ini membolehkan PKS Malaysia untuk beralih kepada digital dan memohon insentif khas yang boleh disesuaikan seperti  sokongan pembiayaan bebas faedah bagi MSME yang berjaya meminjam,” katanya.

Sebelum ini, Pakej Kedai Pintar Lazada, yang berlangsung sejak April hingga Jun 2020, menyaksikan lebih daripada 17,000 perniagaan kecil mendaftar dengan platform tersebut dan mendapat akses kepada aliran pendapatan alternatif, latihan daripada Universiti Lazada serta pinjaman mikro. PKS tempatan menyaksikan pertumbuhan melebihi 110 peratus dalam jualan disebabkan oleh inisiatif itu.

Pada Ogos, Lazada juga melancarkan kempen Beli Barangan Malaysia dan ‘Shop Malaysia Online’ yang bertujuan mempromosikan penjual serta produk tempatan, disamping merangsang pemulihan ekonomi yang diterajui teknologi digital.

“Orang ramai masih perlu berada di rumah walaupun negara sedang memasuki fasa pemulihan, rakyat Malaysia telah menyesuaikan diri dengan keadaan selepas pandemik dan mematuhi prosedur operasi standard (SOP) dan peraturan.

“Rakyat Malaysia akan terus bergantung kepada platform e-dagang seperti Lazada untuk keperluan mereka, kami telah melihat jutaan pesanan yang dibuat melalui platform, dengan peningkatan hampir 80 peratus secara purata dalam pesanan harian berbanding sebelum PKP,” katanya.- Bernama

See author's posts


Chong tidak sensitif keperluan Sarawak

KUCHING: Tindakan Pengerusi DAP Sarawak, Chong Chieng Jen mempertahankan bekas Menteri Kewangan, Lim Guan Eng berkaitan isu dana sekolah usang menunjukkan beliau tidak sensitif kepada keperluan rakyat Sarawak.

Ketua Setiausaha Politik Premier Sarawak, Fazzrudin Abdul Rahman berkata Chong sendiri sepatutnya memperjuangkan perkara ini daripada berdiam diri dan membiarkan rakyat Sarawak menanggung beban permainan politik Pakatan Harapan (PH).

“Pemimpin (Chong) DAP itu mendakwa Kerajaan PH sebelum ini memberi layanan keutamaan kepada kerajaan Sarawak supaya RM1 bilion dibayar Sarawak kepada Putrajaya dalam perjanjian pinjaman-kontra sebagai geran langsung untuk membaiki sekolah usang di negeri ini.

“Itu bukan ‘layanan keutamaan’, ia adalah ‘layanan keras keutamaan,’ katanya dalam satu kenyataan hari ini.

Portal berita nasional hari ini melaporkan Chong mempertahankan Guan Eng terhadap dakwaan bahawa bekas menteri kewangan itu menuntut Sarawak menyelesaikan hutang RM1 bilion kepada Putrajaya sebelum peruntukan untuk membaiki sekolah usang diketepikan.

Chong juga menuduh Premier Sarawak Datuk Patinggi Tan Sri Abang Johari Tun Openg cuba “memusingkan fakta dengan berniat jahat”

Fazzrudin menyifatkan kenyataan Chong sebagai tidak masuk akal dan tidak sensitif kepada keperluan rakyat Sarawak di mana isu pembaikan sekolah usang dianggap sebagai muslihat politik oleh DAP dan PH.

“Apa yang perlu difokuskan ialah tanggungjawab membaiki sekolah usang atau mana-mana sekolah. Ini tanggungjawab Kerajaan Persekutuan, di bawah Jadual Kesembilan Perlembagaan Persekutuan.

“Oleh itu, Kerajaan Sarawak wajar menuntut Kerajaan Persekutuan membaiki sekolah-sekolah di negeri ini.

“Dengan dana yang terhad dari Putrajaya, kerajaan Sarawak mengetepikan perbezaan mereka dengan Kerajaan Persekutuan PH ketika itu dan menawarkan untuk mendahulukan RM1 bilion pembayaran balik pinjaman untuk pembaikan sekolah direalisasikan,” katanya.

Fazzrudin menegaskan hal ini sepatutnya menyelesaikan perkara itu sekiranya bukan kerana kelewatan oleh Kementerian Kewangan yang pada ketika itu diketuai Guan Eng – dalam menyelesaikan masalah sekolah usang itu.

“Ini menunjukkan kerajaan PH tidak serius membantu pelajar di Sarawak yang amat memerlukan kemudahan pendidikan yang lebih baik,” katanya.

See author's posts


Warga Thailand pulang demam panas

BANGKOK: Thailand mengesahkan 25 daripada 399 rakyatnya yang pulang dari Jepun, Korea Selatan dan Maldives Isnin lalu mengalami demam panas dan dikejarkan ke hospital untuk ujian Covid-19.

Agensi berita The Nation Thailand melaporkan, Timbalan Pengarah Lapangan Terbang Suvarnabhumi, Kittipong Kittikachorn, berkata kesemua mereka tiba melalui lima penerbangan.

“Ini termasuk 175 warga Thailand di Jepun, kebanyakannya pelajar dan staf Kedutaan Besar Thailand di Jepun, tiba dari Tokyo dengan penerbangan All Nippon Airways NH847, penerbangan THAI TG643 dan penerbangan Japan Airlines JAL31.

“Pemeriksaan awal mendapati 14 penumpang demam panas dan mereka dikejarkan ke hospital, manakala 161 yang lain dibawa ke kemudahan kuarantin kerajaan di Bangkok dan Pathum Thani,” katanya.

Menurutnya, 78 rakyat negara itu yang terkandas di Maldives terbang dari Colombo, Sri Lanka, dengan penerbangan Maldivian Airlines Q2-9350.

“Kakitangan imigresen mendapati salah seorang demam panas dan segera dihantar ke sebuah hospital di wilayah Samut Prakan, sementara selebihnya dibawa ke kemudahan kuarantin di Chon Buri.

“Satu lagi kumpulan Kumpulan dari Korea Selatan tiba di Lapangan Terbang Suvarnabhumi pada jam 9.45 malam.

“Antara 150 penumpang yang pulang dari Seoul, 10 didapati demam teruk dan dihantar ke hospital, sementara selebihnya dihantar ke tiga hotel di Bangkok untuk menghabiskan tempoh kuarantin wajib 14 hari,” katanya.

Sehingga petang semalam, Jepun mencatatkan 16,581 kes Covid-19 yang disahkan dengan 830 kematian, sementara Korea Selatan melaporkan 11,225 kes dengan 269 kematian.

Kedua-dua negara itu dipuji oleh masyarakat antarabangsa kerana berjaya menangani wabak terbabit dengan berkesan. Sementara itu, Maldives melaporkan jumlah kes yang disahkan agak rendah iaitu hanya 1,395 kes dengan empat kematian manakala Thailand mencatatkan 3,045 kes jangkitan serta 57 kematian akibat Covid-19. – AFP

See author's posts


Banjir besar: Ratusan keluarga dipindahkan

WELLINGTON: Ratusan keluarga di Pulau Selatan New Zealand terpaksa meninggalkan rumah mereka selepas banjir menyebabkan keadaan darurat diisytiharkan di tiga wilayah semalam.

Ribut tropika membuang lebih daripada 30 sentimeter hujan di bahagian Pulau Selatan, menyebabkan sungai melimpah. Cuaca ekstrem juga menyebabkan pokok tumbang dan menghalang jalan utama.

Darurat diisytiharkan pada Rabu lalu di Buller, di pantai barat dan Nelson yang mana 233 keluarga dipindahkan selepas kuantiti hujan sepatutnya turun dalam tempoh sebulan tetapi berlaku dalam tempoh 15 jam sahaja.

Banjir itu menjadikan sungai utama Nelson, Maitai, menjadi deras membanjiri rumah, mendedahkan paip dan menenggelami jalanan dengan air setinggi lutut.

Datuk Bandar Rachel Reese menyifatkan banjir kilat itu sebagai “peristiwa satu dalam 100 tahun” ketika pasukan mencari dan menyelamat, serta anggota tentera membantu orang ramai di kawasan yang ditenggelami air banjir.

Reese juga memberi amaran kepada penduduk tempatan untuk menganggap semua air sebagai tercemar, kerana beberapa pembetung telah rosak.

Penduduk Nelson, Sam Lagrutta berkata, keadaan itu menakutkan selepas polis memberi dia hanya lima minit untuk meninggalkan rumahnya.

“Saya betul-betul mengambil beg tangan dan mengisinya dengan pasport, dompet, dan apa sahaja yang penting yang boleh saya temui,” katanya kepada New Zealand Herald.

Sebanyak 160 isi rumah di sepanjang pantai barat Pulau Selatan juga diminta berpindah. Buller dilanda banjir berulang dalam beberapa tahun kebelakangan ini.

Datuk Bandar Jamie Cleine berkata, pemindahan yang kerap menyebabkan masyarakat bersiap sedia untuk menghadapi lebih banyak banjir.

“Ia amat merisaukan orang dari segi kewangan dan mental. Ini adalah realiti kami sehingga penyelesaian jangka panjang dapat dilaksanakan,” katanya kepada laman berita Stuff.

Menteri Pengurusan Kecemasan, Kieran McAnulty dijangka melawat Nelson dengan lebih banyak hujan lebat dijangka berlaku.

Pulau Utara juga terjejas dengan tiga orang cedera dalam kemalangan kereta di Northland selepas pokok tumbang di Lebuhraya Negeri Satu.

Musim sejuk yang lembap berterusan selepas New Zealand dibasahi pada Julai lalu, rekod tertinggi turut dilaporkan.

Sebelum kerosakan itu boleh dibaiki, syarikat insurans terbesar New Zealand IAG berkata, bangunan di kawasan yang terdedah kepada banjir mesti dihentikan.

Perubahan iklim memberi kesan besar kepada sektor insurans kerana 10 banjir besar dalam tempoh dua tahun lalu telah menyebabkan jumlah kerugian sekitar AS$400 juta (AS$251,260 atau RM1,123,885.50), kata syarikat insurans itu.

Kira-kira satu peratus daripada rumah New Zealand iaitu 20,000 hartanah berisiko dilanda banjir. -AFP

See author's posts


Tidak semua pengundi baharu umur 18-20 tahun

SIBU: Tidak semua pengundi baharu untuk Pilihan Raya Umum ke-15 (PRU-15) adalah mereka dalam lingkungan umur 18 hingga 20 tahun.

Naib Presiden Parti Pesaka Bumiputera Bersatu (PBB), Datuk Dr. Annuar Rapaee berkata, segelintir pengundi yang didaftar secara automatik adalah pengundi yang sudah berusia lebih 21 tahun tetapi belum mendaftar sebagai pengundi sebelum ini.

“Untuk pengundi di kawasan Dewan Undangan Negeri (DUN) Nangka sahaja kita mempunyai pertambahan jumlah pengundi lebih kurang 9,000 orang.

“Daripada jumlah itu, hanya lebih 50 peratus adalah pengundi berusia 18 sehingga 20 tahun,” katanya pada sidang media setelah mempengerusikan mesyuarat PBB Nangka di Dewan MUC, malam tadi.

Mengulas mengenai kriteria yang menjadi pilihan pengundi muda ini, Dr. Annuar berkata, golongan pengundi berusia 18 hingga 20 tahun lebih menitikberatkan siapa calon berbanding parti mana calon itu berasal.

“Golongan ini merupakan golongan yang belum mempunyai parti politik. Oleh itu, mereka cenderung memilih ‘siapa’ calon yang diutarakan.

“Calon tersebut haruslah calon yang boleh memberikan sesuatu yang mampu menarik minat mereka dan ‘sesuatu’ itu haruslah dikenal pasti oleh calon itu sendiri.

“Jangan gunakan janji seperti pendidikan percuma, tiada pulangan bayaran PTPTN (Perbadanan Tabung Pendidikan Tinggi Nasional), penurunan (harga) minyak dan sebagainya.

“Ini semua isu lama dan lapuk. Semuanya sudah terbukti tidak dapat dilaksanakan,” katanya yang juga Timbalan Menteri Pendidikan Inovasi dan Pembangunan Bakat.

Ditanya mengenai kesediaan beliau jika dipilih sebagai calon Gabungan Parti Sarawak (GPS) di Parlimen Sibu pada Pilihan Raya Umum Ke-15 (PRU15) akan datang, Dr Annuar yang juga Ahli Dewan Undangan Negeri (ADUN) Nangka berkata, beliau ahli PBB yang setia dan akan menerima apa sahaja jawatan yang diberikan kepadanya.

“Saya akan lakukannya untuk memastikan GPS menang di Sibu. Tidak kira saya calon atau sebaliknya, saya akan ikut arahan parti.

“Jadi pemilihan calon untuk Sibu adalah penting. Saya percaya rakyat mahu tahu siapa calon untuk Sibu.

“Jangan cakap kerusi ini kerusi tradisional atau bukan tradisi. Pemilihan calon adalah penting dan lebih penting calon mesti diketahui segera. Jadi kita harap dapat kenal awal calon itu supaya kita boleh berusaha mempromosikannya kepada rakyat.

“SUPP telah menamakan tiga calon berpotensi untuk Sibu. Itu kita serahkan kepada SUPP tetapi kata putus masih Pengerusi GPS kita, Datuk Patinggi Tan Sri Abang Johari Tun Openg,” katanya.

See author's posts


Kumpulan AirAsia catat faktor beban positif

KUALA LUMPUR: AirAsia Group Bhd melaporkan faktor beban
kumpulan yang positif sebanyak 80 peratus untuk suku pertama 2020, lebih baik
daripada jangkaan 77 peratus sebelum ini, walaupun permintaan perjalanan masih
lemah berikutan sekatan pergerakan yang dikuatkuasakan selepas pandemik Covid-19.

“Kejayaan itu diraih melalui pengurusan keupayaan
yang proaktif, terutamanya pada Februari dan Mac, dengan pengurangan yang
paling ketara dalam AirAsia Malaysia dan AirAsia Thailand,” katanya dalam
satu kenyataan yang berhubung kait dengan statistik awal bagi suku pertama
syarikat penerbangan itu.

Kapasiti penumpang kumpulan secara keseluruhan, adalah
lebih rendah sebanyak tujuh peratus dari tahun ke tahun pada 21 peratus bagi
suku tersebut.

Syarikat-syarikat pengendalian penerbangan kumpulan yang
disatukan (AOC) yang terdiri daripada operasi Malaysia, Indonesia dan Filipina,
merekodkan faktor beban yang mantap sebanyak 78 peratus, tetapi bilangan
penumpang yang dibawa menyusut ke bawah 21 peratus dari tahun ke tahun kepada
9.9 juta selepas kapasiti berkurangan sebanyak 11 peratus.

Di bawah suku yang dikaji itu, kapasiti AirAsia Malaysia
telah melemah sebanyak 17 peratus dari tahun ke tahun selepas perniagaannya
terganggu oleh peningkatan dalam kes Covid-19 termasuk Perintah Kawalan
Pergerakan (PKP) yang dikenakan di Malaysia sejak 18 Mac lepas.

Penumpang pesawatnya berkurangan 27 peratus dari tahun ke
tahun tetapi ia telah meraih faktor beban yang kukuh berjumlah 77 peratus.

AirAsia Indonesia pula, mencatatkan kenaikan kapasiti
sebanyak 10 peratus dari tahun ke tahun untuk suku pertama 2020 walaupun tempat
duduk tersedia bagi setiap kilometer (ASK) sedia ada naik empat peratus selepas
syarikat mengatur lebihan kapasiti daripada sektor antarabangsa kepada
domestik.

“Penumpang yang dibawa menurun sebanyak tujuh peratus
berikutan kejatuhan permintaan perjalanan di rantau ini, manakala faktor beban
adalah sederhana pada 74 peratus. Dalam suku ini juga, AirAsia Indonesia telah
memulakan penerbangan Jakarta-Medan,” kata kumpulan itu.

Sementara itu, AirAsia Philippines telah menerbangkan 1.8
juta penumpang, susut sembilan peratus berbanding suku yang sama pada tahun
lepas. Kapasitinya pula jatuh sebanyak satu peratus dari tahun ke tahun
disebabkan banyak laluan domestik dan antarabangsa mengalami sekatan mulai
pertengahan Mac lepas, manakala faktor beban adalah kukuh pada 84 peratus.

Bagi AirAsia Thailand, penjajaran kapasiti dan usaha
rasionalisasi yang telah dimulakan pada 2019 masih diteruskan sehingga suku
tahun ini bagi diselaraskan dengan permintaan perjalanan yang rendah.

“Kapasiti merosot 17 peratus manakala permintaan
menurun 30 peratus, disebabkan rangkaian AirAsia Thailand telah disejajarkan
melalui pengurangan kekerapan dan penggantungan penerbangan di laluan
antarabangsa berikutan sekatan perjalanan termasuk penggunaan semula kapasiti
berlebihan kepada sektor domestik,” kata kumpulan itu lagi.

AirAsia Thailand merekodkan faktor beban sejumlah 84
peratus kerana ia membawa 4.5 juta penumpang, 23 peratus lebih rendah daripada
tahun sebelumnya.

Sementara itu, AirAsia India melaporkan pertumbuhan 30
peratus dalam penumpang kepada 2.5 juta dengan tambahan kapasiti 43 peratus
yang disumbangkan oleh 10 pesawat baharunya dari tahun ke tahun. Syarikat usaha
sama yang dikuasai sebanyak 49 peratus itu mengakhiri suku berkenaan dengan 30
buah pesawat dan faktor beban kekal stabil pada 81 peratus walaupun menghadapi
pelbagai cabaran perjalanan.

AirAsia Japan, syarikat penerbangan terkecil di bawah
kumpulan, telah mengembangkan kapasiti sebanyak 48 peratus manakala permintaan
menokok 30 peratus dari tahun ke tahun dengan penambahan laluan terkini,
Nagoya-Sendai, yang dilancarkan pada suku ketiga 2019.

Faktor beban adalah lemah pada 72 peratus bagi suku yang
dikaji memandangkan jumlah penumpang yang dibawa bertambah pada kadar yang agak
perlahan sebanyak 32 peratus dari tahun ke tahun.

Menurut Kumpulan AirAsia, ia mahu menamatkan 2020 dengan
memiliki 244 pesawat, pengurangan bersih sebanyak satu pesawat daripada 245
pesawat pada akhir 2019.  – Bernama

See author's posts


RM1.15 juta bina stadium bola keranjang

SARIKEI: Sejumlah RM1,150,000 di bawah projek Transformasi Luar Bandar (RTP) diperuntukan kepada Persatuan Bola Keranjang Bahagian Sarikei untuk pembinaan stadium bola keranjang di Jalan Meranti.

Ahli Dewan Undangan Negeri (ADUN) Repok, Datoʼ Sri Huang Tiong Sii berkata, peruntukan RTP tersebut adalah terdiri dari RTP 2018 sebanyak RM500,000, RTP 2020 (RM500,000) dan RTP 2021 (RM150,000).

“Persatuan Bola Keranjang Bahagian Sarikei bakal mempunyai stadium bola keranjang setelah ia siap dibina.

“Sebagai wakil rakyat DUN Repok, saya telah berusaha memberikan peruntukan untuk perkembangan Persatuan Bola Keranjang Bahagian Sarikei.

Beliau berkata demikian kepada pemberita semasa menjalankan tinjauan perkembangan projek pembinaan stadium bola keranjang tersebut, baru-baru ini.

Tambahnya, beliau berharap mereka aktif mempromosikan bola keranjang supaya menarik lebih ramai belia mengambil bahagian dalam sukan bola keranjang.

“Saya akan terus berkhidmat untuk semua rakyat Sarikei tanpa mengira agama, bangsa atau parti politik.

“Terima kasih kepada Ketua Menteri, Datuk Patinggi Abang Johari Tun Openg dan Kerajaan Sarawak diatas keprihatinan dan komitmen tinggi membangunkan negeri Sarawak untuk rakyat Sarawak.

See author's posts


Thailand uji vaksin September ini

BANGKOK: Thailand akan mula melakukan ujian klinikal vaksin Covid-19 terhadap manusia selewat-lewatnya September ini selepas kejayaan ujian awal terhadap monyet dan tikus, baru-baru ini.Ketua penyelidik di Pusat Kecemerlangan Penyelidikan dan Pembangunan Vaksin, Universiti Chulalongkorn Kiat Ruxrungtham berharap, dapat menemukan vaksin yang boleh menghasilkan antibodi peneutralan seperti yang dilihat pada monyet dan tikus.“Sekiranya percubaan ini berjaya, Thailand mungkin akan mendapat vaksinnya pada pertengahan tahun depan,” katanya dalam satu taklimat di sini, pada Ahad.BNN Bloomberg melaporkan, dengan ini, Thailand bakal menjadi antara negara pertama di luar negara-negara berstatus pendapatan tinggi yang akan melakukan ujian itu.Sebelum ini Pertubuhan Kesihatan Sedunia (WHO) memaklumkan, kira-kira 160 ujian vaksin Covid-19 termasuk 21 daripadanya di peringkat klinikal sedang dilakukan di seluruh negara.Mengulas lanjut, Kiat menjelaskan, fasa pertama ujian klinikal itu akan melibatkan 100 sukarelawan yang akan dibahagikan kepada dua kumpulan mengikut peringkat usia.“Kumpulan pertama akan disertai oleh mereka yang berusia 18 hingga 60 tahun sementara satu lagi kumpulan pula akan disertai oleh sukarelawan yang berusia 61 hingga 80 tahun,” jelasnya.Katanya, fasa pertama akan bermula dalam dua bulan dan pengambilan sukarelawan dijangka akan diambil pada bulan September.Sementara fasa kedua pula ujarnya akan bermula pada Disember ini dengan melibatkan antara 500 dan 1,000 sukarelawan.“Vaksin ini mungkin akan mendapat kebenaran segera daripada Pentadbiran Makanan dan Dadah (FDA) bagi membolehkan negara itu menjalankan kajian dengan mengambil sampel yang lebih besar iaitu lebih daripada 10,000,” jelasnya.Pengeluaran 10,000 dos untuk ujian vaksin akan bermula minggu depan dan setelah selesai Thailand akan mengedarkan kepada negara-negara jiran dan negara yang berpendapatan sederhana dan rendah.-AFP

See author's posts


SMK Oya juara Sayembara Teater-Mono

DALAT: Grup Teater KRIS (GTK) Sekolah Menengah Kebangsaan (SMK) Oya muncul juara Sayembara Teater-Mono Sekolah Menengah Peringkat Negeri Sarawak, baru-baru ini.

Mewakili Pejabat Pendidikan Daerah Dalat Pejabat Pendidian Bahagian (PPD) Dalat dengan mempertaruhkan teater-mono  berjudul `Fasiq’, pasukan ini  telah berjaya menewaskan sembilan penyertaan lain pada program tersebut.

SMK SHOAW yang mewakili PPD Padawan meraih naib johan dengan teater-mono yang bertajuk `Steareotaip’, manakala SMK Hajjah Laila Taib yang mewakili PPD Samarahan di tempat ketiga merusi teater-mono yang `Sebuah Harapan’.

Teater-Mono Fasiq adalah arahan dan karya asal Cikgu Juni Jon Ajinoor yang dilakonkan dengan penuh penghayatan menerusi watak Hakim oleh Mohamad Haritih Haqimy.

Menurut Juni, Fasiq mengisahkan perjalanan hidup watak bernama Hakim dalam lingkungan 30-an yang bergelumang dosa dengan melakukan perbuatan bertentangan dengan prinsip-prinsip moral.

“Hakim terjerumus ke kancah maksiat seperti penagihan alkohol, bersosial dalam kelab malam dan penagihan dadah.  Sikapnya yang keterlaluan itu telah mengabaikan tanggungjawabnya  sebagai seorang suami dan bapa,” katanya.

Tambahnya lagi, perjalanan hidup Hakim sampai ke titik pembalasan apabila  telah bertindak di luar batasan dengan memukul isterinya hingga meninggal dunia kerana gagal memberikan wang untuknya membeli dadah.

Sesungguhnya, manusia yang berdosa seperti Hakim digelar pendosa dan secara semantiknya dikenal sebagai seorang yang fasiq.

GTK SMK Oya akan meneruskan perjuangannya dalam sayembara ini dengan mewakili negeri Sarawak ke peringkat kebangsaan yang akan diadakan di Kelantan akhir bulan ini.

GTK dianggotai oleh  Mohamad Harith Haqimy, Victor Chong Joe Hou, Dewi Ratna Kartika, Muhammad Tun Hamdan dan Asllesandro.

Melalui Sayembara Seni ini, murid-murid telah diberi peluang dan pentas untuk memperkembangkan minat, bakat dan potensi berkarya bersama-sama rakan lain dari seluruh negeri.

Antara objektifnya termasuklah menggalakkan murid bergerak aktif walaupun dalam keadaan pandemik Covid-19 sebagai usaha menyemarakkan seni persembahan dalam kalangan murid, ibu bapa dan komuniti setempat.

Selain itu, ia juga dapat meningkatkan kemahiran dan kreativiti dalam penggunaan teknologi bagi menyediakan seni persembahan monodrama secara dalam talian serta menyahut saranan KPM terhadap elemen Love, Respect, Happiness and Humanity (LR2H) dalam pendidikan dan meningkatkan pembinaan jati diri dan kemenjadian murid.

See author's posts


KEJAYAAN DIGITALISASI * Sarawak Pay eWallet boleh diguna di luar negara

KUCHING: Pelancaran kad virtual UnionPay oleh Sarawak Pay menjadi satu titik kejayaan dalam usaha mendigitalisasikan Sarawak.

Ketua Menteri Datuk Patinggi Abang Johari Tun Openg berkata Sarawak Pay akan melancarkan ciri Kad Virtual UnionPay pada platform eWallet.“Ini akan membolehkan Sarawak Pay eWallet digunakan untuk melakukan pembayaran di luar negara di mana kod QR UnionPay diterima.

“Kerajaan Negeri telah berkolaborasi dengan UnionPay dan memorandum persefahaman (MoU) ditandatangani kedua-dua pihak sewaktu saya melakukan lawatan ke China pada bulan April 2019,” ujarnya.

Selain itu, beliau turut menyatakan Sarawak Pay kini mempunyai 496,000 pengguna dan mempunyai hampir 70,000 peniaga yang mengambil bahagian di Sarawak.

“Saya ingin mengucapkan penghargaan kepada Bank Negara kerana telah menyetujui integrasi antara UnionPay dan Sarawak Pay di platform antarabangsa yang bersejarah bagi Sarawak dan UnionPay.

“Untuk mengukuhkan penjenamaan dan kehadiran di pentas global, sekarang merupakan masa yang tepat bagi kita untuk menamakan semula eWallet Sarawak Pay kepada ‘SPay Global’ dan yang berkaitan“Kita juga akan meminta persetujuan Bank Negara untuk ukuran eWallet yang lebih besar, mungkin hingga mencecah maksimum 1,000 Euro,” tambahnya sewaktu Majlis Pelancaran Kad Virtual Unionpay menerusi Sarawak Pay.

Oleh RYNNA SHA’ERRA

See author's posts